


	Dan id-dokument fih l-informazzjoni approvata dwar il-prodott għall-Prasugrel Viatris bil-bidliet li sarulu wara l-proċedura preċedenti li jaffettwaw l-informazzjoni dwar il-prodott (EMAVR0000256926) jiġu enfasizzati.

Għal aktar informazzjoni, ara s-sit web tal-Aġenzija Ewropea għall-Mediċini: https://www.ema.europa.eu/en/medicines/human/EPAR/prasugrel-viatris 

























ANNESS I

SOMMARJU TAL-KARATTERISTIĊI TAL-PRODOTT



1.	ISEM IL-PRODOTT MEDIĊINALI

Prasugrel Viatris 5 mg pilloli miksija b’rita
Prasugrel Viatris 10 mg pilloli miksija b’rita


2.	GĦAMLA KWALITTATIVA U KWANTITATTIVA

Prasugrel Viatris 5 mg

Kull pillola fiha prasugrel besilate ekwivalenti għal 5 mg prasugrel.

Prasugrel Viatris 10 mg

Kull pillola fiha prasugrel besilate ekwivalenti għal 10 mg prasugrel.

Eċċipjent b’effett magħruf
Kull pillola fiha 0.016 mg ta’ sunset yellow FCF aluminium lake (E110).


Għal-lista sħiħa ta’ eċċipjenti, ara sezzjoni 6.1.


3.	GĦAMLA FARMAĊEWTIKA

Pillola miksija b’rita.

Prasugrel Viatris 5 mg

Pillola miksija b’rita, ta’ lewn isfar, b’forma ta’ kapsula, konvessa fuq iż-żewġ naħat, b’daqs ta’ 8.15 mm × 4.15 mm, imnaqqxa b’‘PH3’ fuq naħa waħda u ‘M’ fuq in-naħa l­oħra.

Prasugrel Viatris 10 mg

Pillola miksija b’rita, ta’ lewn beige, b’forma ta’ kapsula, konvessa fuq iż-żewġ naħat, b’daqs ta’ madwar 11.15 mm × 5.15 mm, imnaqqxa b’‘PH4’ fuq naħa waħda u ‘M’ fuq in-naħa l­oħra.


4.	TAGĦRIF KLINIKU

4.1	Indikazzjonijiet terapewtiċi

Prasugrel Viatris, mogħti ma’ acetylsalicylic acid (ASA), huwa indikat għall-prevenzjoni ta’ avvenimenti aterotrombotiċi f’pazjenti adulti b’sindromu koronarju akut (jiġifieri anġina mhux stabbli, infart mijokardijaku mingħajr elevazzjoni tas-segment ST [UA/NSTEMI] jew infart mijokardijaku b’elevazzjoni tas-segment ST [STEMI]) li għaddejjin minn intervent koronarju minn ġol-ġilda (PCI) primarju jew ittardjat.

Għal aktar tagħrif jekk jogħġbok irreferi għal sezzjoni 5.1.

4.2	Pożologija u metodu ta’ kif għandu jingħata

Pożoloġija

Adulti
Prasugrel Viatris għandu jinbeda b’doża waħda ta’ kkargar ta’ 60 mg u mbagħad jitkompla b’doża ta’ 10 mg darba kuljum. F’pazjenti UA/NSTEMI, fejn l­anġjografija koronarja ssir fi żmien 48 siegħa minn meta l­pazjent jiddaħħal l­isptar, id-doża ta’ kkargar għandha tingħata biss fil-ħin tal-PCI (ara sezzjonijiet 4.4, 4.8 u 5.1). Pazjenti li jieħdu Prasugrel Viatris għandhom jieħdu wkoll ASA kuljum (75 mg sa 325 mg).

F’pazjenti b’sindromu koronarju akut (ACS) li huma ttrattati b’PCI, it-twaqqif prematur ta’ kull sustanza kontra l­plejtlets, inkluż Prasugrel Viatris, jista’ jirriżulta, minħabba l­marda li għaddej minnha l­pazjent, f’riskju akbar ta’ trombożi, infart mijokardijaku jew mewt. Huwa rrakkomandat li l­kura ddum sa 12­il xahar, għajr meta t­twaqqif ta’ Prasugrel Viatris huwa klinikament indikat (ara sezzjonijiet 4.4 u 5.1).

Pazjenti ≥75 sena
Normalment l­użu ta’ Prasugrel Viatris f’pazjenti ≥75 sena mhux rakkomandat. Jekk, wara valutazzjoni individwali bir-reqqa tal-benefiċċju/riskju mill-ispeċjalista li qed jippreskrivih (ara sezzjoni 4.4), il-kura f’dan il-grupp ta’ età ta’ pazjenti ≥75 sena tidher li tkun neċċessarja, mela mbagħad, wara d­doża ta’ kkargar ta’ 60 mg għandha tinkiteb riċetta ta’ doża mnaqqsa ta’ manteniment ta’ 5 mg. Pazjenti ≥75 sena għandhom tendenza ogħla ta’ fsada u espożizzjoni akbar għal metabolit attiv ta’ prasugrel (ara sezzjonijiet 4.4, 4.8, 5.1 u 5.2).

Pazjenti li jiżnu <60 kg
Prasugrel Viatris għandu jingħata bħala doża waħda ta’ kkargar ta’ 60 mg u mbagħad jitkompla b’doża ta’ 5 mg darba kuljum. Id-doża ta’ 10 mg mhix irrakkomandata. Dan minħabba espożizzjoni ogħla għall-metabolit attiv ta’ prasugrel, u riskju akbar ta’ fsada f’pazjenti b’piż tal-ġisem <60 kg meta jingħataw doża ta’ 10 mg darba kuljum meta mqabbel ma’ pazjenti ≥60 kg (ara sezzjonijiet 4.4, 4.8 u 5.2).

Indeboliment tal-kliewi
Mhux meħtieġ aġġustament fid-doża għal pazjenti b’indeboliment tal-kliewi, inklużi pazjenti b’mard tal-kliewi fl-aħħar stadju (ara sezzjoni 5.2). L­esperjenza terapewtika f’pazjenti b’indeboliment tal-kliewi hija limitata (ara sezzjoni 4.4).

Indeboliment tal-fwied
Mhux meħtieġ aġġustament fid-doża għal pazjenti b’indeboliment tal-fwied ħafif jew moderat (Child Pugh klassi A u B) (ara sezzjoni 5.2). L­esperjenza terapewtika f’pazjenti b’disfunzjoni tal-fwied ħafifa u moderata hija limitata (ara sezzjoni 4.4). Prasugrel Viatris huwa kontraindikat f’pazjenti b’indeboliment qawwi tal-fwied (Child Pugh klassi Ċ).

Popolazzjoni pedjatrika
Is-sigurtà u l­effikaċja ta’ Prasugrel Viatris fit-tfal ta’ taħt it-18­il sena ma ġewx determinati s’issa. It-tagħrif li hemm fi tfal b’anemija tat-tip sickle cell huwa limitat (ara sezzjoni 5.1).

Metodu ta’ kif għandu jingħata

Prasugrel Viatris huwa għall-użu mill-ħalq biss. Prasugrel Viatris jista’ jingħata mal­ikel jew fuq stonku vojt. L­għoti fuq stonku vojt tad-doża ta’ kkargar ta’ 60 mg prasugrel jista’ jipprovdi l­aktar mod mgħaġġel biex jibda jaħdem (ara sezzjoni 5.2). Il-pilloli m’għandhomx jitfarrku jew jinqasmu.

4.3	Kontraindikazzjonijiet

Sensittività eċċessiva għas-sustanza attiva jew għal kwalunkwe wieħed mill-eċċipjenti elenkati fis-sezzjoni 6.1.
Fsada patoloġika attiva.
Passat ta’ puplesija jew attakk iskemiku temporanju (TIA).
Indeboliment qawwi tal-fwied (Child Pugh klassi Ċ).

4.4	Twissijiet speċjali u prekawzjonijiet għall-użu

Riskju ta’ fsada

Fi studju kliniku ta’ fażi 3 (TRITON), il-kriterji ta’ esklużjoni l­aktar importanti kienu jinkludu riskju akbar ta’ fsada; anemija; tromboċitopenija; passat ta’ sejbiet patoloġiċi fil-kranju. Pazjenti b’sindromi koronarji akuti ttratati b’PCI u kkurati b’prasugrel u ASA wrew riskju akbar ta’ fsada maġġuri u minuri skont is-sistema ta’ klassifikazzjoni TIMI. Għaldaqstant, l­użu ta’ prasugrel f’pazjenti b’riskju akbar ta’ fsada għandhom jiġu kkunsidrati biss meta l­benefiċċji fis-sens tal-prevenzjoni ta’ avvenimenti iskemiċi huma maħsuba li jkunu akbar mir-riskju ta’ fsadat serji. Dan it-tħassib japplika speċjalment għal pazjenti:
≥75 sena (ara hawn taħt).
b’tendenza li jkollhom xi fsada (eż. minħabba trawma riċenti, kirurġija riċenti, fsada gastro-intestinali riċenti jew rikorrenti, jew mard attiv ta’ ulċera peptika)
b’piż tal-ġisem <60 kg (ara sezzjonijiet 4.2 u 4.8). F’dawn il-pazjenti d­doża ta’ manteniment ta’ 10 mg mhix irrakkomandata. Għandha tintuża doża ta’ manteniment ta’ 5 mg.
li fl-istess waqt jingħataw prodotti mediċinali li jistgħu jkabbru r­riskju ta’ fsada, inklużi sustanzi kontra l­koagulazzjoni tad-demm li jittieħdu mill-ħalq, clopidogrel, mediċini anti-infjammatorji mhux sterojdi (NSAIDs), u fibrinolitiċi.

F’pazjenti b’fsada attiva li jkollhom bżonn it-treġġigħ lura tal-effetti farmakoloġiċi ta’ prasugrel, tista’ tkun xierqa t­trasfużjoni bil-plejtlets.

L­użu ta’ Prasugrel Viatris f’pazjenti ta’ ≥75 sena ġeneralment mhux irrakkomandat u għandu jingħata biss b’kawtela wara li valutazzjoni individwali bir-reqqa tal-benefiċċju/riskju mill-ispeċjalista li jippreskrivih tindika li l­benefiċċji fis-sens tal-prevenzjoni ta’ avvenimenti iskemiċi jkunu akbar mir-riskju ta’ fsadat serji. Fl-istudju kliniku ta’ fażi 3 dawn il-pazjenti kienu f’riskju akbar ta’ fsada, inkluża fsada fatali, meta mqabbel ma’ pazjenti <75 sena. Jekk jiġi preskritt, għandha tintuża doża ta’ manteniment aktar baxxa ta’ 5 mg; id-doża ta’ manteniment ta’ 10 mg mhix irrakkomandata (ara sezzjonijiet 4.2 u 4.8).

L­esperjenza terapewtika b’prasugrel f’pazjenti b’indeboliment tal-kliewi (inkluż ESRD) u f’pazjenti b’indeboliment moderat tal-fwied hija limitata. Dawn il-pazjenti jistgħu jkollhom riskju akbar ta’ fsada. Għaldaqstant, prasugrel għandu jintuża b’kawtela f’dawn il-pazjenti.

Il-pazjenti għandhom jiġu infurmati li meta jieħdu prasugrel (flimkien ma’ ASA) jista’ jkun li t­twaqqif ta’ fsada ddum aktar mis-soltu, u li għandhom jirrapportaw kull fsada mhux tas-soltu (sit jew tul ta’ fsada) lill-ispeċjalista tagħhom.

Ir-riskju ta’ fsada assoċjat mal-ħin li fih tingħata d­doża ta’ kkargar f’NSTEMI

F’ studju kliniku ta’ pazjenti b’NSTEMI (l­istudju ACCOAST), fejn il-pazjenti kellhom ippjanat li ssirilhom anġjografija koronarja fi żmien sagħtejn sa 48 siegħa minn meta ntagħżlu b’mod arbitrarju, doża ta’ kkargar ta’ prasugrel mogħtija f’medja ta’ 4 sigħat qabel anġjografija koronarja żiedet ir-riskju ta’ fsada maġġuri u minuri peri-proċedurali meta mqabbla ma’ doża ta’ kkargar ta’ prasugrel mogħtija fl-istess ħin tal-PCI. Għalhekk f’pazjenti UA/NSTEMI, fejn l­anġjografija koronarja ssir fi żmien 48 siegħa minn meta l­pazjent jiddaħħal l­isptar, id-doża ta’ kkargar għandha tingħata fil-ħin tal-PCI. (ara sezzjonijiet 4.2, 4.8 u 5.1).

Kirurġija

Il-pazjenti għandhom jiġu avżati biex jinfurmaw lill-ispeċjalisti u lid-dentisti li huma qegħdin jieħdu prasugrel qabel ma tiġi ppjanata xi kirurġija u qabel ma jittieħed xi prodott mediċinali ġdid. Jekk pazjent se ssirlu kirurġija mhux urġenti, u mhux mixtieq effett kontra l­plejtlets, Prasugrel Viatris għandu jitwaqqaf mill-anqas 7 ijiem qabel il-kirurġija. F’pazjenti li ssirilhom kirurġija ta’ CABG fi żmien 7 ijiem li jitwaqqaf prasugrel tista’ sseħħ fsada b’severità u frekwenza akbar (tliet darbiet aktar) (ara sezzjoni 4.8). Il-benefiċċji u r­riskji ta’ prasugrel għandhom jiġu kkunsidrati sewwa f’pazjenti li l­anatomija koronarja tagħhom ma ġietx definita u hemm possibiltà ta’ CABG urġenti.

Sensittività eċċessiva inkluża l­anġjoedima

Reazzjonijiet ta’ sensittività eċċessiva inkluża l­anġjoedima ġew irrapportati f’pazjenti li qed jirċievu prasugrel, inkluż f’pazjenti b’passat ta’ reazzjoni ta’ sensittività eċċessiva għal clopidogrel. Huwa rrakkomandat li wieħed joqgħod attent għas-sinjali ta’ sensittività eċċessiva f’pazjenti magħrufa li huma allerġiċi għat-thienopyridines (ara sezzjoni 4.8).

Purpura trombotika tromboċitopenika (TTP)

Ġiet irrapportata TTP bl-użu ta’ prasugrel. TTP hija kundizzjoni serja u tirrikjedi kura fil-pront.

Morfina u opiojdi oħra

Deher tnaqqis fl-effikaċja ta’ prasugrel meta pazjenti ngħataw fl-istess ħin prasugrel u morfina (ara sezzjoni 4.5).

Prasugrel 5 mg Viatris fih is-sodium

Dan il-prodott mediċinali fih anqas minn 1 mmol sodium (23 mg) f’kull pillola, jiġifieri essenzjalment ‘ħieles mis-sodium’.

Prasugrel Viatris 10 mg fih sunset yellow FCF aluminium lake (E110) u s-sodium

Sunset yellow FCF aluminium lake huwa aġent ażo koloranti, li jista’ jikkawża reazzjonijiet allerġiċi.
Dan il-prodott mediċinali fih anqas minn 1 mmol sodium (23 mg) f’kull pillola, jiġifieri essenzjalment ‘ħieles mis-sodium’.


4.5	Interazzjonijiet ma’ prodotti mediċinali oħra u forom oħra ta’ interazzjoni

Warfarin

It-teħid ta’ Prasugrel Viatris flimkien ma’ derivattivi ta’ coumarin minbarra warfarin ma ġiex studjat. Minħabba l­potenzjal ta’ riskju akbar ta’ fsada, warfarin (jew derivattivi oħra ta’ coumarin) u prasugrel għandhom jingħataw flimkien b’kawtela (ara sezzjoni 4.4).

Mediċini anti-infjammatorji mhux sterojdi (NSAIDs)

It-teħid flimkien ma’ NSAIDs kroniċi ma ġiex studjat. Minħabba l­potenzjal ta’ riskju akbar ta’ fsada, NSAIDs kroniċi (inklużi inibituri ta’ COX­2) u Prasugrel Viatris għandhom jingħataw flimkien b’kawtela (ara sezzjoni 4.4).

Prasugrel Viatris jista’ jingħata flimkien ma’ prodotti mediċinali li jiġu mmetabolizzati minn enzimi ta’ ċitokromu P450 (inklużi statins), jew prodotti mediċinali li huma stimulanti jew inibituri tal­enzimi ta’ ċitokromu P450. Prasugrel Viatris jista’ jingħata wkoll flimkien ma’ ASA, eparina, digoxin, u prodotti mediċinali li jgħollu l­pH tal­istonku, inklużi inibituri tal-pompa tal-proton u mblokkaturi ta’ H2. Għalkemm ma ġiex studjat fi studji speċifiċi ta’ interazzjonijiet, fl-istudju kliniku ta’ fażi 3 prasugrel ġie mogħti flimkien ma’ eparina b’piż molekulari baxx, bivalirudin, u inibituri ta’ GP IIb/IIIa (m’hemmx tagħrif dwar liema tip ta’ inibitur ta’ GP IIb/IIIa ġie użat) mingħajr evidenza ta’ interazzjonijiet avversi klinikament sinifikanti.

Effetti ta’ prodotti mediċinali oħra fuq Prasugrel Viatris

Acetylsalicylic acid
Prasugrel Viatris għandu jingħata flimkien ma’ acetylsalicylic acid (ASA). Għalkemm hemm possibiltà ta’ interazzjoni farmakodinamika ma’ ASA li twassal għal riskju akbar ta’ fsada, it-turija ta’ l­effikaċja u s­sigurtà ta’ prasugrel ġejja minn pazjenti li jeħduh flimkien ma’ ASA.

Eparina
Doża waħda sħiha ġol-vini ta’ eparina mhux maqsuma fi frazzjonijiet (100 U/kg) ma bidlitx l­inibizzjoni ta’ l­aggregazzjoni ta’ plejtlets permezz ta’ prasugrel b’mod sinifikanti. Bl-istess mod, prasugrel ma bidilx l­effett ta’ eparina fuq il-miżuri ta’ koagulazzjoni b’mod sinifikanti. Għaldaqstant, iż-żewġ prodotti mediċinali jistgħu jittieħdu flimkien. Huwa possibbli li jkun hemm riskju akbar ta’ fsada meta Prasugrel Viatris jingħata flimkien ma’ eparina.

Statins
Atorvastatin (80 mg kuljum) ma bidilx il-farmakokinetika u l­inibizzjoni ta’ l­aggregazzjoni ta’ plejtlets ta’ prasugrel. Għaldaqstant, statins li huma substrati ta’ CYP3A mhumiex mistennija li jkollhom effett fuq il-farmakokinetika ta’ prasugrel jew l­inibizzjoni ta’ l­aggregazzjoni ta’ plejtlets permezz ta’ prasugrel.

Prodotti mediċinali li jgħollu l­pH tal­istonku
It-teħid kuljum flimkien ma’ ranitidine (imblokkatur ta’ H2) jew lansoprazole (inibitur tal-pompa tal-proton) ma bidilx l­AUC u Tmax tal-metabolit attiv ta’ prasugrel, iżda naqqas is-Cmax b’14% u 29%, rispettivament. Fl-istudju kliniku ta’ fażi 3, prasugrel ingħata mingħajr rigward għat-teħid flimkien ma’ inibitur tal-pompa tal-proton jew imblokkatur ta’ H2. It-teħid tad-doża ta’ kkargar ta’ 60 mg prasugrel mingħajr l­użu fl-istess ħin ta’ inibituri tal-pompa tal-proton jista’ jipprovdi l­aktar mod mgħaġġel biex jibda jaħdem.

Inibituri ta’ CYP3A
Ketoconazole (400 mg kuljum), inibitur selettiv u qawwi ta’ CYP3A4 u CYP3A5, ma affettwax l­inibizzjoni tal­aggregazzjoni ta’ plejtlets permezz ta’ prasugrel jew l­AUC u Tmax tal-metabolit attiv ta’ prasugrel, iżda naqqas is-Cmax b’34% sa 46%. Għaldaqstant, inibituri ta’ CYP3A bħal sustanzi azol kontra l­fungi, inibituri ta’ HIV protease, clarithromycin, telithromycin, verapamil, diltiazem, indinavir, ciprofloxacin, u meraq tal-grejpfrut mhumiex mistennija li jkollhom effett sinifikanti fuq il-farmakokinetika tal-metabolit attiv.

Stimulanti ta’ ċitokromi P450
Rifampicin (600 mg kuljum), stimulant qawwi ta’ CYP3A u CYP2B6, u stimulant ta’ CYP2C9, CYP2C19, u CYP2C8, ma bidilx il-farmokokinetika ta’ prasugrel b’mod sinifikanti. Għaldaqstant, stimulanti magħrufa ta’ CYP3A bħal rifampicin, carbamazepine, u stimulanti oħra ta’ ċitokromi P450 mhumiex mistennija li jkollhom effett sinifikanti fuq il-farmakokinetika tal-metabolit attiv.

Morfina u opiojdi oħra
Ġie osservat dewmien u tnaqqis fl-espożizzjoni għall-inibituri orali P2Y12 , inkluż prasugrel u l-metabolit attiv tiegħu, f’pazjenti b’sindromu koronarju akut ittrattati b’morfina. Din l-interazzjoni tista’ tkun minħabba tnaqqis fil-motilità gastrointestinali u tapplika għal opiojdi oħra. Ir-rilevenza klinika mhijiex magħrufa iżda d-dejta turi li hemm il-possibbiltà ta’ tnaqqis fl-effikaċja ta’ prasugrel f’pazjenti li jingħataw prasugrel u morfina fl-istess ħin. F’pazjenti b’sindromu koronarju akut, fejn il-morfina ma tistax ma tingħatax u fejn jitqies kruċjali li jkun hemm inibizzjoni ta’ malajr ta’ P2Y12, wieħed għandu jikkunsidra l-użu ta’ inibitur parenterali ta’ P2Y12.

Effetti ta’ Prasugrel Viatris fuq prodotti mediċinali oħra

Digoxin
Prasugrel m’għandu l­ebda effett klinikament sinifikanti fuq il-farmakokinetika ta’ digoxin.

Prodotti mediċinali mmetabolizzati minn CYP2C9
Prasugrel ma inibixxiex CYP2C9, u ma affettwax il-farmakokinetika ta’ S­warfarin. Minħabba l­potenzjal ta’ riskju akbar ta’ fsada, warfarin u Prasugrel Viatris għandhom jingħataw flimkien b’kawtela (ara sezzjoni 4.4).

Prodotti mediċinali mmetabolizzati minn CYP2B6
Prasugrel huwa inibitur dgħajjef ta’ CYP2B6. F’suġġetti b’saħħithom, prasugrel naqqas l­espożizzjoni għal hydroxybupropion, metabolit ta’ bupropion permezz ta’ CYP2B6, b’23%. Dan l­effett jista’ jkun ta’ interess kliniku biss meta prasugrel jingħata flimkien ma’ prodotti mediċinali għal liema CYP2B6 hija l­unika katalista għas-sensiela ta’ reazzjonijiet metaboliċi u għandhom skala terapewtika dejqa (eż. cyclophosphamide, efavirenz).

4.6	Fertilità, tqala u treddigħ

Ma sarux studji kliniċi f’nisa tqal jew li qegħdin ireddgħu.

Tqala

Studji fuq il-bhejjem ma jurux effetti ħżiena diretti fuq it-tqala, fuq l­iżvilupp ta’ l­embriju/fetu, ħlas jew żvilupp wara t­twelid (ara sezzjoni 5.3). Billi studji tar-riproduzzjoni fil-bhejjem mhux dejjem jagħtu pronostku tar-rispons fl-umani, Prasugrel Viatris għandu jintuża fit-tqala biss jekk il-benefiċċju potenzjali għall-omm jiġġustifika r­riskju potenzjali għall-fetu.

Treddigħ

Mhux magħruf jekk prasugrel joħroġx fil-ħalib tas-sider uman. Studji fuq il-bhejjem urew li prasugrel joħroġ fil-ħalib tas-sider. L­użu ta’ prasugrel waqt it-treddigħ mhux irrakkomandat.

Fertilità

Prasugrel ma kellu l­ebda effett fuq il-fertilità ta’ firien maskili u femminili b’dożi mill-ħalq sa espożizzjoni ta’ 240 darba aktar mid-doża ta’ manteniment irrakkomandata għall-umani li tittieħed kuljum (ibbażata fuq mg/m²).

4.7	Effetti fuq il-ħila biex issuq u tħaddem magni

Prasugrel m’għandu l­ebda effett jew ftit li xejn għandu effett fuq il-ħila biex issuq u tħaddem magni.

4.8	Effetti mhux mixtieqa

Sommarju tal-profil tas-sigurtà

Fi studju wieħed ikkontrollat bi clopidogrel (TRITON) ġiet ivvalutata s­sigurtà f’pazjenti b’sindromu koronarju akut ittrattati b’PCI fejn 6741 pazjent ġew ikkurati b’prasugrel (doża ta’ kkargar ta’ 60 mg u doża ta’ manteniment ta’ 10 mg darba kuljum) għal medjan ta’ 14.5 xhur (5,802 pazjenti ġew ikkurati għal aktar minn 6 xhur, 4,136 pazjent ġew ikkurati għal aktar minn sena). Ir-rata tat-twaqqif tal-prodott mediċinali taħt studju minħabba avvenimenti avversi kienet ta’ 7.2% għal prasugrel u 6.3% għal clopidogrel. Minn dawn, il-fsada kienet ir-reazzjoni avversa l­aktar komuni għaż-żewġ prodotti mediċinali li wasslet għat-twaqqif tal-prodotti mediċinali taħt studju (2.5% għal prasugrel u 1.4% għal clopidogrel).

Fsada

Fsada relatata ma’ trapjant ta’ bypass ta’ arterja li mhijiex koronarja (non-CABG)
F’TRITON, il-frekwenza ta’ pazjenti li esperjenzaw avveniment ta’ fsada relatata ma’ non-CABG tidher f’Tabella 1. L­inċidenza ta’ fsada maġġuri skont TIMI relatata ma’ non-CABG, inkluża dik ta’ theddid għall-ħajja u fatali, kif ukoll fsada minuri skont TIMI, kienet statistikament ogħla b’mod sinifikanti f’suġġetti kkurati b’prasugrel meta mqabbel ma’ clopidogrel f’UA/NSTEMI u l­popolazzjonijiet tal-Pazjenti Kollha b’ACS. Ma ġietx innutata l­ebda differenza sinifikanti fil-popolazzjoni STEMI. Is-sit l­aktar komuni ta’ fsada spontanja kien l­apparat gastro-intestinali (rata ta’ 1.7% b’prasugrel u rata ta’ 1.3% b’clopidogrel); l­aktar sit frekwenti ta’ fsada pprovokata kien is-sit tat-titqib arterjali (rata ta’ 1.3% b’prasugrel u rata ta’ 1.2% b’clopidogrel).

Tabella 1:	Inċidenza ta’ fsada relatata ma’ Non-CABGa (% ta’ Pazjenti)

	Avveniment
	Pazjenti Kollha b’ACS
	UA/NSTEMI
	STEMI

	
	Prasugrelb + ASA (N=6741)
	Clopidogrelb + ASA (N=6716)
	Prasugrelb + ASA (N=5001)
	Clopidogrelb + ASA (N=4980)
	Prasugrelb + ASA (N=1740)
	Clopidogrelb + ASA (N=1736)

	Fsada maġġuri skont TIMIc
	2.2
	1.7
	2.2
	1.6
	2.2
	2.0

	Ta’ theddid għall-ħajjad
	1.3
	0.8
	1.3
	0.8
	1.2
	1.0

	Fatali
	0.3
	0.1
	0.3
	0.1
	0.4
	0.1

	ICH sintomatikae
	0.3
	0.3
	0.3
	0.3
	0.2
	0.2

	Ħtieġa ta’ inotropes
	0.3
	0.1
	0.3
	0.1
	0.3
	0.2

	Ħtieġa ta’ intervent kirurġiku
	0.3
	0.3
	0.3
	0.3
	0.1
	0.2

	Ħtieġa ta’ trasfużjoni (≥4 unitajiet)
	0.7
	0.5
	0.6
	0.3
	0.8
	0.8

	Fsada minuri skont TIMIf
	2.4
	1.9
	2.3
	1.6
	2.7
	2.6



a	Avvenimenti aġġudikati ċentrali mfissra mill-kriterji tal-Grupp ta’ Studju ta’ Trombolisi f’Infart Mijokardijaku (TIMI).
b	Intużaw terapiji standard oħra skont il-bżonn.
c	Kwalunkwe emorraġija intrakranjali jew kwalunkwe tip ta’ fsada evidenti b’mod kliniku assoċjata ma’ tnaqqis fl-emoglobina ta’ ≥5 g/dL.
d	Fsada ta’ theddid għall-ħajja hija sett sekondarju mis-sett ta’ fsada maġġuri skont TIMI u tinkludi t­tipi mdaħħlin aktar ’il ġewwa ta’ hawn taħt. Il-pazjenti jistgħu jiġu magħduda f’aktar minn ringiela waħda.
e	ICH = emorraġija fir-ras.
f	Fsada evidenti b’mod kliniku assoċjata ma’ tnaqqis fl-emoglobina ta’ ≥3 g/dL iżda <5 g/dL.

Pazjenti ≥75 sena

Rati ta’ fsada maġġuri jew minuri skont TIMI relatata ma’ non-CABG:

	Età
	Prasugrel 10 mg
	Clopidogrel 75 mg

	≥75 sena (N=1785)*
	9.0% (1.0% fatali)
	6.9% (0.1% fatali)

	<75 sena (N=11672)*
	3.8% (0.2% fatali)
	2.9% (0.1% fatali)

	<75 sena (N=7180)**
	2.0% (0.1% fatali)a
	1.3% (0.1% fatali)

	
	Prasugrel 5 mg
	Clopidogrel 75 mg

	≥75 sena(N=2060)**
	2.6% (0.3% fatali)
	3.0% (0.5% fatali)



*	Studju TRITON f’pazjenti ACS ittrattati b’PCI
**	Studju TRILOGY-ACS f’pazjenti li mhumiex ittrattati b’PCI (ara 5.1):
a	10 mg prasugrel; 5 mg prasugrel jekk <60 kg

Pazjenti <60 kg
Rati ta’ fsada maġġuri jew minuri skont TIMI relatata ma’ non-CABG:

	Piż
	Prasugrel 10 mg
	Clopidogrel 75 mg

	<60 kg (N=664)*
	10.1% (0% fatali)
	6.5% (0.3% fatali)

	≥60 kg (N=12672)*
	4.2% (0.3% fatali)
	3.3% (0.1% fatali)

	≥60 kg (N=7845)**
	2.2% (0.2% fatali)a
	1.6% (0.2% fatali)

	
	Prasugrel 5 mg
	Clopidogrel 75 mg

	<60kg (N=1391)**
	1.4% (0.1% fatali)
	2.2% (0.3% fatali)



*	Studju TRITON f’pazjenti ACS ittrattati b’PCI
**	Studju TRILOGY-ACS f’pazjenti li mhumiex ittrattati b’PCI (ara 5.1):
a	10 mg prasugrel; 5 mg prasugrel jekk ≥75 sena

Pazjenti ≥60 kg u età <75 sena

F’pazjenti ≥60 kg u età <75 sena, ir-rati ta’ fsada maġġuri jew minuri skont TIMI relatata ma’ non-CABG kienu ta’ 3.6% għal prasugrel u 2.8% għal clopidogrel; ir-rati ta’ fsada fatali kienu ta’ 0.2% għal prasugrel u 0.1% għal clopidogrel.

Fsada relatata ma’ CABG

Fl-istudju kliniku ta’ fażi 3, 437 pazjent saritilhom CABG matul l­istudju. Minn dawk il-pazjenti, ir-rata ta’ fsada maġġuri jew minuri skont TIMI relatata ma’ CABG kienet ta’ 14.1% għall-grupp ta’ prasugrel u 4.5% fil-grupp ta’ clopidogrel. L­ogħla riskju ta’ avvenimenti ta’ fsada f’suġġetti kkurati b’prasugrel ippersista sa 7 ijiem mid-doża l­aktar riċenti tal-prodotti mediċinali studjata. Għall-pazjenti li rċevew thienopyridine fi żmien 3 ijiem qabel CABG, il-frekwenzi ta’ fsada maġġuri jew minuri skont TIMI kienu ta’ 26.7% (12 minn 45 pazjent) fil-grupp ta’ prasugrel, meta mqabbel ma’ 5.0% (3 minn 60 pazjent) fil-grupp ta’ clopidogrel. Għall-pazjenti li rċevew l­aħħar doża ta’ thienopyridine fi żmien 4 sa 7 ijiem qabel CABG, il-frekwenzi naqsu għal 11.3% (9 minn 80 pazjent) fil-grupp ta’ prasugrel u 3.4% (3 minn 89 pazjent) fil-grupp ta’ clopidogrel. Wara 7 ijiem mit-twaqqif tal- prodotti mediċinali, ir-rati osservati ta’ fsada relatata ma’ CABG kienu simili bejn il-gruppi ta’ kura (ara sezzjoni 4.4).

Ir-riskju ta’ fsada assoċjat mal-ħin li fih tingħata d­doża ta’ kkargar f’NSTEMI

Fi studju kliniku ta’ pazjenti b’NSTEMI (l­istudju ACCOAST), fejn il-pazjenti kellhom ippjanat li ssirilhom anġjografija koronarja fi żmien sagħtejn sa 48 siegħa minn meta ntagħżlu b’mod arbitrarju, il-pazjenti li ngħataw doża ta’ kkargar ta’ 30 mg, b’medja ta’ 4 sigħat qabel l­anġjografija koronarja segwita minn doża ta’ kkargar ta’ 30 mg fil-ħin tal-PCI kellhom żieda fir-riskju ta’ fsada non-CABG peri-proċedurali u ebda benefiċċju addizzjonali meta mqabbla ma’ pazjenti li ngħataw doża ta’ kkargar ta’ 60 mg fil-ħin tal-PCI (ara sezzjonijiet 4.2 u 4.4). Ir-rati ta’ fsada skont TIMI li mhumiex relatati ma’ CABG f’pazjenti għal perjodu ta’ 7 ijiem kienu hekk:

	Reazzjoni avversa
	Prasugrel qabel anġjografija koronarja (N=2037) %
	Prasugrel fil-ħin tal-PCIa (N=1996) %

	Fsada Maġġuri skont TIMIb
	1.3
	0.5

	Ta’ theddid għall-ħajjac
	0.8
	0.2

	Fatali
	0.1
	0.0

	ICH sintomatikad
	0.0
	0.0

	Ħtieġa ta’ inotropes
	0.3
	0.2

	Ħtieġa ta’ intervent kirurġiku
	0.4
	0.1

	Ħtieġa ta’ trasfużjoni (≥4 unitajiet)
	0.3
	0.1

	Fsada Minuri skont TIMIe
	1.7
	0.6



a	Intużaw terapiji standard oħra skont il-bżonn. Il-protokoll tal-istudju kliniku għamilha possibbli li l­pazjenti kollha jirċievu l­aspirina u doża ta’ manteniment ta’ kuljum ta’ prasugrel.
b	Kwalunkwe emorraġija intrakranjali jew kwalunkwe tip ta’ fsada evidenti b’mod kliniku assoċjata ma’ tnaqqis fl-emoglobina ta’ ≥5 g/dL.
c	Ta’ periklu għall-ħajja huwa sett sekondarju ta’ Fsada Maġġuri skont TIMI u jinkludi t­tipi mdaħħlin aktar ’il ġewwa ta’ hawn taħt. Il-pazjenti jistgħu jiġu magħduda f’aktar minn ringiela waħda.
d	ICH = emorraġija fir-ras.
e	Fsada evidenti b’mod kliniku assoċjata ma’ tnaqqis fl-emoglobina ta’ ≥3 g/dL iżda <5 g/dL.

Lista ta’ reazzjonijiet avversi f’forma tabulari

Tabella 2 tiġbor fil-qosor ir-reazzjonijiet avversi emorraġiċi u mhux emorraġiċi fi TRITON jew li ġew irrapportati b’mod spontanju, ikklassifikati skont il-frekwenza u s­sistema ta’ klassifika ta’ l­organi. Il-frekwenzi huma ddefiniti kif ġej:

Komuni ħafna (≥1/10); komuni (≥1/100 sa <1/10); mhux komuni (≥1/1,000 sa <1/100); rari (≥1/10,000 sa <1/1,000); rari ħafna (<1/10,000); mhux magħruf (ma tistax tittieħed stima mid-data disponibbli).

Tabella 2:	Reazzjonijiet avversi emorraġiċi u mhux emorraġiċi

	Sistema ta’ klassifika ta’ l­organi
	Komuni
	Mhux komuni
	Rari
	Mhux magħrufa

	Disturbi tad-demm u tas-sistema limfatika
	Anemija
	
	Tromboċitopinja
	Purpura trombotika tromboċitopenika (TTP) –ara sezzjoni 4.4

	Disturbi fis-sistema immuni
	
	Sensittività eċċessiva inkluża l­anġjoedima
	
	

	Disturbi fl-għajnejn
	
	Emorraġija fl-għajnejn
	
	

	Disturbi vaskulari
	Ematoma
	
	
	

	Disturbi respiratorji, toraċiċi u medjastinali
	Tinfaraġ
	Sogħla bid-demm
	
	

	Disturbi gastrointestinali
	Emorraġija gastrointestinali
	Emorraġija retroperitonali
Emorraġija fir-rektum
Demm fl-ippurgar
Ħruġ ta’ demm ġinġivali
	
	

	Disturbi fil-ġilda u fit-tessuti ta’ taħt il-ġilda
	Raxx
Ekkimożi
	
	
	

	Disturbi fil-kliewi u fis-sistema urinarja
	Ematurja
	
	
	

	Disturbi ġenerali u kondizzjonijiet ta’ mnejn jingħata
	Ematoma fis-sit tat-titqib ta’ l­arterja/vina
Emorraġija fis-sit tat-tiqib
	
	
	

	Korriment, avvelenament u komplikazzjonijiet ta’ xi proċedura
	Tbenġil
	Emorraġija wara l­proċedura
	Ematoma taħt il-ġilda
	



F’pazjenti li għandhom jew li m’għandhomx passat ta’ TIA jew puplesija, l­inċidenza ta’ puplesija fl-istudju kliniku ta’ fażi 3 kienet kif ġej (ara sezzjoni 4.4):

	Passat ta’ TIA jew puplesija
	Prasugrel
	Clopidogrel

	Iva (N=518)
	6.5% (2.3% ICH*)
	1.2% (0% ICH*)

	Le (N=13090)
	0.9% (0.2% ICH*)
	1.0% (0.3% ICH*)



*	ICH = emorraġija fir-ras.

Rappurtar ta’ reazzjonijiet avversi suspettati
Huwa importanti li jiġu rrappurtati reazzjonijiet avversi suspettati wara l­awtorizzazzjoni tal-prodott mediċinali. Dan jippermetti monitoraġġ kontinwu tal-bilanċ bejn il-benefiċċju u r­riskju tal-prodott mediċinali. Il-professjonisti tal-kura tas-saħħa huma mitluba jirrappurtaw kwalunkwe reazzjoni avversa suspettata permezz tas-sistema ta’ rappurtar nazzjonali imniżżla f’Appendiċi V.

4.9	Doża eċċessiva

Doża eċċessiva ta’ Prasugrel Viatris tista’ twassal għal ħin imtawwal ta’ fsada u kumplikazzjonijiet sussegwenti ta’ fsada. M’hemmx tagħrif dwar kif l­effett farmakoloġiku ta’ prasugrel jista’ jitreġġa’ lura; madanakollu, jekk tkun meħtieġa korrezzjoni fil-pront tal-ħin imtawwal ta’ fsada, tista’ tiġi kkunsidrata trasfużjoni ta’ plejtlets u/jew l­użu ta’ prodotti tad-demm oħra.


5.	PROPRJETAJIET FARMAKOLOĠIĊI

5.1	Proprjetajiet farmakodinamiċi

Kategorija farmakoterapewtika: Sustanzi antitrombotiċi, inibituri tal-aggregazzjoni tal-plejtlets li ma jinkludux l­eparina. Kodiċi ATC: B01AC22.

Mekkaniżmu ta’ azzjoni / Effetti farmakodinamiċi

Prasugrel huwa inibitur ta’ l­attivazzjoni u l­aggregazzjoni tal-plejtlets permezz ta’ rbit irriversibbli tal-metabolit attiv tiegħu mal-klassi P2Y12 tar-riċetturi ADP fuq il-plejtlets. Billi l­plejtlets jipparteċipaw fil-bidu u/jew fl-iżvilupp ta’ kumplikazzjonijiet trombotiċi ta’ mard aterosclerotiku, l­inibizzjoni tal-funzjoni tal-plejtlets tista’ tirriżulta fit-tnaqqis tar-rata ta’ avvenimenti kardjovaskulari bħall-mewt, infart mijokardijaku, jew puplesija.

Wara doża ta’ kkargar ta’ 60 mg prasugrel, inibizzjoni ta’ aggregazzjoni ta’ plejtlets stimulata minn ADP seħħet wara 15­il minuta b’5 µM ADP u 30 minuta b’20 µM ADP. L­inibizzjoni massima permezz ta’ prasugrel ta’ aggregazzjoni ta’ plejtlets stimulata minn ADP hija ta’ 83% b’5 µM ADP u ta’ 79% b’20 µM ADP, fiż-żewġ każijiet b’89% tas-suġġetti b’saħħithom u pazjenti b’aterosklerosi li kellhom mill-anqas 50% inibizzjoni ta’ aggregazzjoni ta’ plejtlets f’siegħa. L­inibizzjoni ta’ aggregazzjoni ta’ plejtlets permezz ta’ prasugrel turi varjabbilità baxxa bejn is-suġġetti (9%) u fis-suġġetti (12%) kemm b’5 µM u b’20 µM ADP. Steady state medju tal-inibizzjoni ta’ aggregazzjoni ta’ plejtlets kien ta’ 74% u 69% rispettivament għal 5 µM ADP u 20 µM ADP, u ntlaħaq wara li ngħatat id-doża ta’ manteniment ta’ 10 mg prasugrel għal 3 sa 5 ijiem wara d­doża ta’ kkargar ta’ 60 mg. Aktar minn 98% tas-suġġetti kellhom ≥20% inibizzjoni ta’ aggregazzjoni ta’ plejtlets waqt id-dożaġġ ta’ manteniment.

L­aggregazzjoni ta’ plejtlets reġgħet lura bil-mod għall-valuri fil-linja bażi wara l­kura f’7 sa 9 ijiem wara li ngħatat doża waħda ta’ kkargar ta’ 60 mg prasugrel u f’5 ijiem wara t­twaqqif tad-dożaġġ ta’ manteniment fi steady state.

Tagħrif dwar il-bidla

Wara li ngħatat 75 mg clopidogrel darba kuljum għal 10 ijiem, 40 suġġett b’saħħtu nqalbu għal prasugrel 10 mg darba kuljum bid-doża ta’ kkargar ta’ 60 mg jew mingħajrha. Inibizzjoni simili jew ogħla ta’ aggregazzjoni ta’ plejtlets ġiet osservata bi prasugrel. It-taqlib dirett għal prasugrel b’doża ta’ kkargar ta’ 60 mg wassal għall-aktar mod mgħaġġel ta’ inibizzjoni aktar għolja ta’ plejtlets. Wara li ngħatat doża ta’ kkargar ta’ 900 mg clopidogrel (ma’ ASA), 56 suġġett b’ACS ġew ikkurati għal 14­il ġurnata jew b’prasugrel 10 mg darba kuljum jew b’clopidogrel 150 mg darba kuljum, u mbagħad inqalbu jew għal clopidogrel 150 mg jew prasugrel 10 mg għal 14­il ġurnata oħra. Ġiet osservata inibizzjoni ogħla ta’ aggregazzjoni ta’ plejtlets fil-pazjenti li nqalbu għal 10 mg prasugrel meta mqabbel ma’ dawk ikkurati b’150 mg clopidogrel. Fi studju ta’ 276 pazjent ACS ittrattati b’PCI, il-bidla minn doża inizjali ta’ kkargar ta’ 600 mg clopidogrel jew plaċebo mogħti mal-wasla tagħhom l­isptar qabel l­anġjografija koronarja għal doża ta’ kkargar ta’ 60 mg prasugrel mogħti fil-ħin tal-intervent koronarju perkutanju, irriżulta f’żieda simili fl-inibizzjoni tal-aggregazzjoni tal-plejtlets għat-tul ta’ żmien tal-istudju ta’ 72 siegħa.

Effikaċja klinika u sigurtà

Sindromu Koronarju Akut (ACS -Acute Coronary Syndrome)
L­istudju TRITON ta’ fażi 3 qabbel prasugrel ma’ clopidogrel, it-tnejn li huma ngħataw flimkien ma’ ASA u terapija oħra standard. TRITON b’13,608 pazjenti kien studju tat-tip internazzjonali b’ħafna ċentri, randomised, double blind, b’grupp parallel. Il-pazjenti kellhom ACS b’UA, NSTEMI, jew STEMI ta’ riskju moderat jew għoli u ġew ittrattati b’PCI.

Pazjenti b’UA/NSTEMI fi żmien 72 siegħa tas-sintomi jew STEMI bejn 12­il siegħa u 14­il ġurnata tas-sintomi ġew magħżulin b’mod arbitrarju wara li ġiet magħrufa l­anatomija koronarja. Pazjenti b’STEMI fi żmien 12–il siegħa tas-sintomi u li kellhom ippjanat PCI setgħu jiġu magħżula b’mod arbitrarju mingħajr ma tkun magħrufa l­anatomija koronarja. Għall-pazjenti kollha, id-doża ta’ kkargar setgħet tingħata f’kull ħin bejn li tingħata b’mod arbitrarju u siegħa minn mindu l­pazjent jitlaq mil-laboratorju ta’ katetirizzazzjoni.

Pazjenti magħżulin b’mod arbitrarju biex jirċievu prasugrel (b’doża ta’ kkargar ta’ 60 mg segwita b’10 mg darba kuljum) jew clopidogrel (b’doża ta’ kkargar ta’ 300 mg segwita b’75 mg darba kuljum) ġew ikkurati għal medjan ta’ 14.5 xhur (massimu ta’ 15­il xahar u segwiti wara l­kura għal minimu ta’ 6 xhur). Il-pazjenti rċevew ukoll ASA (75 mg sa 325 mg darba kuljum). L­użu ta’ xi thienopyridine fi żmien 5 ijiem qabel ir-reġistrazzjoni kien kriterju ta’ esklużjoni. Terapiji oħra, bħal eparina u inibituri ta’ GP IIb/IIIa, ingħataw skont id-deċiżjoni ta’ l­ispeċjalista. Madwar 40% tal-pazjenti (f’kull grupp ta’ kura) irċevew inibitur ta’ GP IIb/IIIa bħala sostenn għal PCI (m’hemmx tagħrif dwar it-tip ta’ inibitur GP IIb/IIIa li ntuża). Madwar 98% tal-pazjenti (f’kull grupp ta’ kura) irċevew sustanzi kontra thrombin (eparina, eparina b’piż molekulari baxx, bivalirudin, jew sustanza oħra) direttament bħala sostenn għal PCI.

Ir-riżultat primarju li bih ġie mkejjel l­istudju kien iż-żmien biex ikun hemm l­ewwel okkorrenza ta’ mewt karjovaskulari (CV), infart mijikardijaku (MI) mhux fatali, jew puplesija mhux fatali. L­analiżi tar-riżultat finali kompost fil-popolazzjoni tal-Pazjenti Kollha b’ACS (gruppi ta’ UA/NSTEMI kkombinati u STEMI) kienet kontinġenti fit-turija ta’ superjorità statistika ta’ prasugrel kontra clopidogrel fil-grupp ta’ UA/NSTEMI (p<0.05).

Il-popolazzjoni kollha b’ACS
Prasugrel wera effikaċja superjuri meta mqabbel ma’ clopidogrel fit-tnaqqis tal-avvenimenti primarji komposti li seħħew kif ukoll tal-avvenimenti sekondarji li seħħew speċifikati minn qabel, inkluża t­trombożi minn stent (ara Tabella 3). Il-benefiċċju ta’ prasugrel deher fl-ewwel 3 ijiem u ppersista sa l­aħħar ta’ l­istudju. L­effikaċja superjuri kienet akkumpanjata ma’ żieda fi fsada maġġuri (ara sezzjonijiet 4.4 u 4.8). Il-poplazzjoni tal-pazjenti kienet ta’ 92% Kawkasi, 26% femminili, u 39% ≥65 sena. Il-benefiċċji assoċjati ma’ prasugrel kienu indipendenti mill-użu ta’ terapiji oħra kardjovaskulari akuti u għat-tul, inklużi eparina/ eparina b’piż molekulari baxx, bivalirudin, inibituri ta’ GP IIb/IIIa li jingħataw ġol-vini, prodotti mediċinali li jbaxxu l­lipidi, imblokkaturi tar-riċetturi beta, u inibituri tal­enzim li jikkonverti angiotensin. L­effikaċja ta’ prasugrel kienet indipendenti mid-doża ta’ ASA (75 mg sa 325 mg darba kujum). F’TRITON ma kienx permess l­użu ta’ sustanzi kontra l­koagulazzjoni li jittieħdu mill-ħalq, prodotti mediċinali kontra l­plejtlets mhux ta’ l­istudju u NSAIDs kroniċi. Fil-popolazzjoni tal-Pazjenti Kollha b’ACS, prasugrel kien assoċjat ma’ inċidenza aktar baxxa ta’ mewt kardjovaskulari, MI mhux fatali, jew puplesija mhux fatali meta mqabbel ma’ clopidogrel, mingħajr kunsiderazzjoni tal-karateristiċi bażi bħall-età, is-sess, il-piż tal-ġisem, ir-reġjun ġeografiku, l­użu ta’ inibituri ta’ GP IIb/IIIa, it-tip ta’ stent. Il-benefiċċju prinċipalment seħħ minħabba tnaqqis sinifikanti f’MI mhux fatali (ara Tabella 3). Suġġetti bid-dijabete kellhom tnaqqis sinifikanti fir-riżultati finali komposti primarji u fis-sekondarji kollha.

Il-benefiċċju ta’ prasugrel li ġie osservat f’pazjenti ≥75 sena kien anqas minn dak osservat f’pazjenti <75 sena. Pazjenti ≥75 sena kellhom riskju ogħla ta’ fsada inkluża dik fatali (ara sezzjonijiet 4.2, 4.4 u 4.8). Pazjenti ≥75 li fihom il-benefiċċju ta’ prasugrel kien aktar evidenti kienu jinkludu dawk bid-dijabete, b’STEMI, f’riskju ogħla ta’ trombożi fl-istent jew li kellhom avveniment rikorrenti.

Pazjenti b’passat ta’ TIA jew b’passat ta’ puplesija iskemika aktar minn 3 xhur qabel it-terapija b’prasugrel ma kellhomx tnaqqis fir-riżultat finali primarju kompost.

Tabella 3:	Pazjenti b’avvenimenti li seħħew fl-analiżi primarja TRITON

	Avvenimenti li Seħħew
	Prasugrel + ASA
	Clopidogrel +ASA
	Proporzjon ta’ Periklu (HR) (95% CI)
	valur p

	Pazjenti Kollha b’ACS
	(N=6813) %
	(N=6795) %
	0.812 (0.732, 0.902)
	<0.001

	Avvenimenti Primarji Komposti li Seħħew
Mewt kardjovaskulari (CV), MI mhux fatali, jew puplesija mhux fatali
	9.4
	11.5
	
	

	Avvenimenti Primarji Individwali li Seħħew

	Mewt kardjovaskulari
	2.0
	2.2
	0.886 (0.701, 1.118)
	0.307

	MI mhux fatali
	7.0
	9.1
	0.757 (0.672, 0.853)
	<0.001

	Puplesija mhux fatali
	0.9
	0.9
	1.016 (0.712, 1.451)
	0.930

	UA/NSTEMI Avvenimenti Primarji Komposti li Seħħew
	(N=5044) %
	(N=5030) %
	
	

	Mewt kardjovaskulari, MI mhux fatali, jew puplesija mhux fatali
	9.3
	11.2
	0.820 (0.726, 0.927)
	0.002

	Mewt kardjovaskulari
	1.8
	1.8
	0.979 (0.732,1.309)
	0.885

	MI mhux fatali
	7.1
	9.2
	0.761 (0.663,0.873)
	<0.001

	Puplesija mhux fatali
	0.8
	0.8
	0.979 (0.633,1.513)
	0.922

	STEMI Avvenimenti Primarji Komposti li Seħħew
	(N=1769) %
	(N=1765) %
	
	

	Mewt kardjovaskulari, MI mhux fatali, jew puplesija mhux fatali
	9.8
	12.2
	0.793 (0.649, 0.968)
	0.019

	Mewt kardjovaskulari
	2.4
	3.3
	0.738 (0.497,1.094)
	0.129

	MI mhux fatali
	6.7
	8.8
	0.746 (0.588,0.948)
	0.016

	Puplesija mhux fatali
	1.2
	1.1
	1.097 (0.590,2.040)
	0.770



Fil-poplazzjoni tal-Pazjenti Kollha b’ACS, l­analiżi ta’ kull riżultat finali sekondarju wera benefiċċju sinifikanti (p<0.001) għal prasugrel kontra clopidogrel. Dawn inkludew trombożi ċerta jew probabbli fl-istent fl-aħħar tal-istudju (0.9% kontra 1.8%; HR 0.498; CI 0.364, 0.683); mewt CV, MI mhux fatali, jew rivaskularizzazzjoni tal-vina/arterja mira urġenti tul 30 ġurnata (5.9% kontra 7.4%; HR 0.784; CI 0.688,0.894); mewt mill-kawżi kollha, MI mhux fatali, jew puplesija mhux fatali tul l­aħħar tal­istudju (10.2% kontra 12.1%; HR 0.831; CI 0.751, 0.919); mewt CV, MI mhux fatali, puplesija mhux fatali jew dħul lura l­isptar minħabba avveniment iskemiku kardijaku tul l­aħħar tal-istudju (11.7% kontra 13.8%; HR 0.838; CI 0.762, 0.921). Analiżi tal-mewt mill-kawżi kollha ma wriet ebda differenza sinifikanti bejn prasugrel u clopidogrel fil-poplazzjoni tal-Pazjenti Kollha b’ACS (2.76% vs 2.90%), fil-popolazzjoni UA/NSTEMI (2.58% vs 2.41%) u fil-popolazzjoni STEMI (3.28% vs 4.31%).

Prasugrel gie assoċjat ma’ tnaqqis ta’ 50% ta’ trombożi fl-istent tul il-perijodu ta’ 15­il xahar ta’ studju ta’ wara l­kura. It-tnaqqis fit-trombożi fl-istent b’prasugrel ġie osservat kemm mill-ewwel kif ukoll wara 30 ġurnata bl-istents tal-metall mhux miksi u wkoll bi stents miksija b’ prodotti mediċinali.

F’analiżi ta’ pazjenti li baqgħu ħajjin wara avveniment iskemiku, prasugrel ġie assoċjat ma’ tnaqqis fl-inċidenza ta’ avvenimenti ta’ riżultati finali primarji sussegwenti (7.8% għal prasugrel kontra 11.9% għal clopidogrel). Għalkemm bi prasugrel żdiedet il-fsada, analiżi tar-riżultat finali kompost ta’ mewt minn kull kawża, infart mijokardijaku mhux fatali, puplesija mhux fatali, emorraġija maġġuri skont TIMI relatata ma’ non-CABG ffavorixxit prasugrel meta mqabbel ma’ clopidogrel (Proporzjon ta’ periklu, 0.87; 95% CI, 0.79 sa 0.95; p=0.004). F’TRITON, għal kull 1000 pazjent ikkurat b’prasugrel, kien hemm 22 pazjent anqas b’infart mijokardijaku, u 5 aktar b’emorraġiji maġġuri skont TIMI relatata ma’ non-CABG, meta mqabbel ma’ pazjenti kkurati b’clopidogrel.

Ir-riżultati ta’ studju farmakodinamiku/farmakoġenomiku li sar f’720 pazjent Ażjatiku b’ACS PCI urew li prasugrel, meta mqabbel ma’ clopidogrel, kiseb livelli ogħla ta’ inibizzjoni tal-plejtlets u li doża ta’ kkargar ta’ 60 mg/ doża ta’ manteniment ta’10 mg ta’ prasugrel hija skeda ta’ dożaġġ tajba għal suġġetti Ażjatiċi li għandhom piż ta’ mill-anqas 60 kg u li għandhom inqas minn 75 sena (ara sezzjoni 4.2).

Fi studju li dam 30 xahar (TRILOGY–ACS) f’9326 pazjent b’UA/NSTEMI ACS ikkurati bil-mediċini mingħajr rivaskularizzazzjoni (indikazzjoni li mhijiex liċenzjata), prasugrel ma naqqasx b’mod sinifikanti l­frekwenza tar-riżultat finali kompost ta’ mewt kardjovaskulari, MI jew puplesija meta mqabbel ma’ clopidogrel. Ir-rati ta’ fsada maġġuri skont TIMI (inklużi ta’ periklu għall-ħajja, fatali u ICH) kienu simili għall-pazjenti kkurati b’prasugrel u clopidogrel. B’mod arbitrarju, pazjenti ≥75 sena jew dawk inqas minn 60 kg (N=3022) ġew mogħtija 5 mg prasugrel. Bħall-pazjenti <75 sena u ≥60 kg ikkurati b’10 mg prasugrel, ma kien hemm ebda differenza bejn 5 mg prasugrel u 75 mg clopidogrel f’avvenimenti kardjovaskulari. Ir-rati ta’ fsada maġġuri kienu simili f’pazjenti kkurati b’5 mg prasugrel u dawk ikkurati b’75 mg clopidogrel. Prasugrel 5 mg wera effett akbar kontra l­plejtlets milli clopidogrel 75 mg. Prasugrel għandu jintuża b’kawtela f’pazjenti ≥75 sena u f’pazjenti li għandhom piż <60 kg (ara sezzjonijiet 4.2, 4.4 u 4.8).

Fi studju li dam 30 ġurnata (ACCOAST), f’4033 pazjent b’NSTEMI u b’livell għoli ta’ troponin li kellhom ippjanata anġjografija koronarja segwita minn PCI fi żmien sagħtejn sa 48 siegħa minn meta ntagħżlu b’mod arbitrarju, il-pazjenti li ngħataw doża ta’ kkargar ta’ 30 mg prasugrel, b’medja ta’ 4 sigħat qabel l­anġjografija koronarja segwita minn doża ta’ kkargar ta’ 30 mg fil-ħin tal-PCI (n=2037) kellhom żieda fir-riskju ta’ fsada non-CABG peri-proċedurali u ebda benefiċċju addizzjonali meta mqabbla ma’ pazjenti li ngħataw doża ta’ kkargar ta’ 60 mg fil-ħin tal-PCI (n=1996). B’mod speċifiku, prasugrel ma naqqasx b’mod sinifikanti numru ta’ għanijiet finali bħal mewt kardjovaskulari (CV), infart mijokardijaku (MI), attakk ta’ puplesija, vaskularizzazzjoni urġenti mill-ġdid (UR) jew il-bżonn ta’ inibitur ta’ glycoprotein (GP) IIb/IIIa matul is­7 ijiem minn meta ntagħżlu b’mod arbitrarju f’suġġetti li rċevew prasugrel qabel l­anġjografija koronarja meta mqabbla ma’ pazjenti li rċevew id-doża sħiħa ta’ kkargar ta’ prasugrel fil-ħin tal-PCI u r­rata tal-aktar objettiv importanti ta’ sigurtà għal kull fsada maġġuri TIMI (avvenimenti CABG u non-CABG) matul is­7 ijiem minn meta ntagħżlu b’mod arbitrarju fil-pazjenti kkurati kollha kien ogħla b’mod sinifikanti fis-suġġetti li rċevew prasugrel qabel l­anġjografija koronarja kontra s­suġġetti li rċevew id-doża sħiħa ta’ kkargar ta’ prasugrel fil-ħin tal-PCI. Għalhekk f’pazjenti UA/NSTEMI, fejn l­anġjografija koronarja ssir fi żmien 48 siegħa minn meta l­pazjent jiddaħħal l­isptar, id-doża ta’ kkargar għandha tingħata fil-ħin tal-PCI. (Ara sezzjonijiet 4.2, 4.4 u 4.8).

Popolazzjoni pedjatrika

L­istudju TADO ttestja l­użu ta’ prasugrel (n=171) kontra plaċebo (n=170) f’pazjenti, b’etajiet minn sentejn sa inqas minn 18­il sena, b’anemija tat-tip sickle cell għal tnaqqis fi kriżi vaso okklussiva fi studju ta’ fażi III. L­istudju ma laħaq ebda wieħed mill-għanijiet ewlenin kemm primarji u kemm sekondarji. B’mod ġenerali, ma ġew identifikati ebda sejbiet ġodda dwar is-sigurtà għal prasugrel bħala monoterapija f’din il-popolazzjoni ta’ pazjenti.

5.2	Tagħrif farmakokinetiku

Prasugrel huwa prodrug u jiġi metabolizzat malajr in vivo f’metabolit attiv u metaboliti inattivi. L­espożizzjoni (AUC) tal-metabolit attiv għandha varjabbilità bejn is-suġġetti (27%) u fis-suġġetti (19%) minn moderata għal baxxa. Il-farmakokinetika ta’ prasugrel hija simili f’suġġetti b’saħħithom, pazjenti b’aterosklerosi stabbli, u pazjenti li għaddejjin minn intervent koronarju minn ġol-ġilda.

Assorbiment

L­assorbiment u l­metaboliżmu ta’ prasugrel huma mgħaġġlin, bl-ogħla konċentrazzjoni fil-plażma (Cmax) tal-metabolit attiv iseħħ f’madwar 30 minuta. L­espożizzjoni (AUC) tal-metabolit attiv tiżdied proporzjonalment fuq l­iskala tad-doża terapewtika. Fi studju b’suġġetti b’saħħithom, AUC tal-metabolit attiv ma ġiex affettwat b’ikla b’ħafna xaħam u ħafna kaloriji, iżda Cmax naqas b’49% u l­ħin biex intlaħaq Cmax (Tmax) żdied minn 0.5 għal 1.5 sigħat. F’TRITON, prasugrel ingħata mingħajr kunsiderazzjoni għall-ikel. Għaldaqstant, prasugrel jista’ jingħata mingħajr kunsiderazzjoni għall-ikel; madanakollu, il-bidu l­aktar mgħaġġel tal­azzjoni jista’ jseħħ b’għoti tad-doża ta’ kkargar bl-ogħla qawwa ta’ prasugrel fl-istat ta’ sawm (ara sezzjoni 4.2).

Distribuzzjoni

L­irbit tal-metabolit attiv ma’ l­albumina fis-serum uman (soluzzjoni bafferjata ta’ 4%) kien ta’ 98%.

Bijotrasformazzjoni

Wara t­teħid mill-ħalq prasugrel ma jiġix osservat fil-plażma. Huwa jiġi idrolizzat b’mod rapidu fil-musrana f’thiolactone li b’pass wieħed tal-metaboliżmu ta’ ċitokromu P450 jinbidel fil-metabolit attiv, prinċipalment minn CYP3A4 u CYP2B6 u anqas minn CYP2C9 u CYP2C19. Il-metabolit attiv jerġa’ jiġi metabolizzat f’żewġ kompożizzjonijiet inattivi b’S­metilazzjoni jew konjugazzjoni ma’ cysteine.

F’suġġetti b’saħħithom, pazjenti b’aterosklerosi stabbli, u pazjenti b’ACS li jirċievu prasugrel, ma kienx hemm effett rilevanti ta’ varjazzjoni ġenetika f’CYP3A5, CYP2B6, CYP2C9, jew CYP2C19 fuq il-farmakokinetika jew l­inibizzjoni tal­aggregazzjoni ta’ plejtlets ta’ prasugrel.

Eliminazzjoni

Madwar 68% tad-doża ta’ prasugrel titneħħa fl-awrina u 27% fl-ippurgar, bħala metaboliti inattivi. Il-metabolit attiv għandu half-life ta’ l­eliminazzjoni ta madwar 7.4 sigħat (f’skala minn 2 sa 15­il siegħa).

Il-farmakokinetika f’popolazzjonijiet speċjali

Anzjani
Fi studju ta’ suġġetti b’saħħithom b’etajiet bejn l­20 u t­80 sena, l­età ma kellix effett sinifikanti fuq il-farmakokinetika jew l­inibizzjoni ta’ l­aggregazzjoni ta’ plejtlets ta’ prasugrel. Fi studju kliniku kbir ta’ fażi 3, l­espożizzjoni medja stmata (AUC) tal-metabolit attiv kienet 19% ogħla f’pazjenti anzjani ħafna (≥75 sena) meta mqabbel ma’ suġġetti <75 sena. Prasugrel għandu jintuża b’kawtela f’pazjenti ta’ ≥75 sena minħabba r­riskju potenzjali ta’ fsada f’din il-popolazzjoni (ara sezzjonijiet 4.2 u 4.4). Fi studju f’pazjenti b’aterosklerożi stabbli, il-medja tal-AUC tal-metabolit attiv f’pazjenti ≥75 sena li kienu qed jieħdu 5 mg prasugrel kienet ta’ madwar nofs dik tal-pazjenti <65 sena li kienu qed jieħdu 10 mg prasugrel u l­effett kontra l­plejtlets tal­5 mg kien anqas iżda ma kienx inferjuri meta mqabbel mal-10 mg.

Indeboliment tal-fwied
Mhux meħtieġ li jsir aġġustament fid-doża għal pazjenti b’indeboliment ħafif jew moderat tal-funzjoni tal-fwied (Child Pugh Klassi A u B). Il-farmakokinetika u l­inibizzjoni ta’ l­aggregazzjoni ta’ plejtlets ta’ prasugrel kienu simili f’suġġetti b’indeboliment tal-fwied ħafif jew moderat meta mqabbel ma’ suġġetti b’saħħithom. Ma ġewx studjati l­farmakokinetika u l­farmakodinamika ta’ prasugrel f’pazjenti b’indeboliment qawwi tal-fwied. Prasugrel m’għandux jintuża f’pazjenti b’indeboliment tal-fwied qawwi (ara sezzjoni 4.3).

Indeboliment tal-kliewi
Mhux meħtieġ li jsir aġġustament fid-dożaġġ għal pazjenti b’indeboliment tal-kliewi, inklużi pazjenti b’mard tal-kliewi fl-aħħar stadju (ESRD). Il-farmakokinetika u l­inibizzjoni ta’ l­aggregazzjoni ta’ plejtlets ta’ prasugrel kienu simili f’suġġetti b’indeboliment tal-kliewi moderat (GFR 30<50 ml/min/1.73 m²) u f’suġġetti b’saħħithom. L­inibizzjoni ta’ aggregazzjoni ta’ plejtlets permezz ta’ prasugrel kienet simili wkoll f’pazjenti b’ESRD li kellhom bżonn dijaliżi tad-demm meta mqabbel ma’ suġġetti b’saħħithom, għalkemm Cmax u AUC tal-metabolit attiv naqsu b’51% u 42%, rispettivament, f’pazjenti b’ESRD.

Piż tal-ġisem
L­espożizzjoni medja (AUC) tal-metabolit attiv ta’ prasugrel hija madwar 30 sa 40% ogħla f’suġġetti b’saħħithom u pazjenti b’piż tal-ġisem ta’ <60 kg ikkomparaw ma’ dawk li jiżnu ≥60 kg. Prasugrel għandu jintuża b’kawtela f’pazjenti b’piż tal-ġisem <60 kg minħabba r­riskju potenzjali ta’ fsada f’din il-popolazzjoni (ara sezzjoni 4.4). Fi studju f’pazjenti b’aterosklerożi stabbli, il-medja tal-AUC tal-metabolit attiv f’pazjenti <60 kg li kienu qed jieħdu 5 mg prasugrel kienet 38% inqas milli f’pazjenti ≥60 kg li kienu qed jieħdu 10 mg prasugrel u l­effett kontra l­plejtlets tal­5 mg kien simili għal dak tal-10 mg.

Etniċità
Fi studji tal-farmakoloġija klinika, wara l­aġġustament għall-piż tal-ġisem, AUC tal-metabolit attiv kien madwar 19% ogħla f’suġġetti Ċiniżi, Ġappuniżi u Koreani meta mqabbel ma’ dak tal-Kawkażi, il-biċċa l­kbira relatat ma’ espożizzjoni ogħla f’suġġetti Asjatiċi <60 kg. M’hemmx differenza fl-espożizzjoni bejn suġġetti Ċiniżi, Ġappuniżi u Koreani. L­espożizzjoni f’suġġetti ta’ dixxendenza Afrikana u Spanjola jew Latin-Amerikana hija komparabbli ma’ dik tal-Kawkażi. Mhux irrakkomandat li jsir aġġustament fid-doża fuq il-bażi ta’ etniċità biss.

Sess
F’suġġetti u pazjenti b’saħħithom, il-farmakokinetika ta’ prasugrel hija simili fl-irġiel u fin-nisa.

Popolazzjoni pedjatrika
Il-farmakokinetika u l­farmakodinamika ta’ prasugrel ma ġewx stmati fil-popolazzjoni pedjatrika (ara sezzjoni 4.2).

5.3	Tagħrif ta’ qabel l­użu kliniku dwar is-sigurtà

Informazzjoni mhux klinika, magħmula fuq studji konvenzjonali ta’ sigurtà farmakoloġika, effett tossiku minn dożi ripetuti, effett tossiku fuq il-ġeni, riskju ta’ kanċer, effett tossiku fuq is-sistema riproduttiva, ma turi l­ebda periklu speċjali għall-bnedmin. Fi studji mhux kliniċi, effetti dehru biss wara esponimenti meqjusa ferm aktar għolja mill-massimu ta’ l­esponimenti lill-bnedmin, li juru ftit li xejn rilevanza għall-użu kliniku.

Studji tossikoloġiċi fuq l­iżvilupp tal-embriju/fetu fil-firien u l­fniek ma wrew ebda evidenza ta’ malformazzjonijiet minħabba prasugrel. Meta ngħatat doża għolja ħafna (>240 darba d­doża rakkomandata ta’ manteniment ta’ kuljum fil-bniedem fuq bażi ta’ mg/m²) li kkawżat effetti fuq il-piż tal-ġisem matern u / jew il-konsum tal-ikel, kien hemm tnaqqis żgħir fil-piż tal-frieħ (meta mqabbel ma’ dawk użati bħala kontroll). Fi studji ta’ qabel u wara t­tqala fil-firien, il-kura li ngħatat lil omm ma kellha ebda effett fuq l­iżvilupp tal-imġiba u tas-sistema riproduttiva fil-frieħ f’dożi sa esponiment ta’ 240 darba d­doża rakkomandata ta’ manteniment ta’ kuljum fil-bniedem (fuq bażi ta’ mg/m²).

Ma ġewx osservati tumuri kkawżati mill-prodott fi studju fil-firien li dam sentejn b’esponimenti għal prasugrel li waslu sa aktar minn 75 darba l­esponimenti terapewtiċi rakkomandati fil-bnedmin (bbażati fuq l­esponimenti fil-plażma għall-metaboliti umani attivi u maġġuri li jkunu qed jiċċirkolaw). Kien hemm żieda fl-inċidenza ta’ tumuri (adenomas epatoċellulari) fil-ġrieden esposti għal sentejn għal dożi għoljin (>75 darba l­esponiment fil-bniedem) iżda din kienet ikkunsidrata bħala sekondarja għal dawk ikkawżati minn enzimi li fuqhom jaħdem prasugrel. L­assoċjazzjoni speċifika bejn l­annimali gerriema u t­tumuri fil-fwied u l­attivazzjoni tal-enzimi kkawżati mill-prodott mediċinali huma magħrufa sew fil-letteratura. Iż-żieda fit-tumuri tal-fwied fil-ġrieden mogħtija prasugrel mhijiex ikkunsidrata bħala riskju rilevanti fil-bniedem.


6.	TAGĦRIF FARMAĊEWTIKU

6.1	Lista ta’ eċċipjenti

Il-qalba tal-pillola

Microcrystalline cellulose
Mannitol
Crospovidone
Colloidal anhydrous silica
Magnesium stearate

Kisja tar-rita

Polyvinyl alcohol
Talc
Titanium dioxide (E171)
Glyceryl monocaprylocaprate
Sodium lauryl sulfate
Iron oxide isfar (E172)
Sunset yellow FCF aluminium lake (E110) [Prasugrel Viatris 10 mg biss]
Iron oxide aħmar (E172) [Prasugrel Viatris 10 mg biss]

6.2	Inkompatibbiltajiet

Mhux applikabbli.

6.3.	Żmien kemm idum tajjeb il-prodott mediċinali

sentejn.

6.4	Prekawzjonijiet speċjali għall-ħażna

Prasugrel Viatris 5 mg

Taħżinx f’temperatura ’l fuq minn 30°C. Aħżen fil-pakkett oriġinali sabiex tilqa’ mill-umdità.

Prasugrel Viatris 10 mg

Flixkun tal-HDPE 
Taħżinx f’temperatura ’l fuq minn 25°C. Aħżen fil-pakkett oriġinali sabiex tilqa’ mill-umdità.

Pakketti bil-folji biss
Taħżinx f’temperatura ’l fuq minn 30°C. Aħżen fil-pakkett oriġinali sabiex tilqa’ mill-umdità.


6.5	In-natura tal-kontenitur u ta’ dak li hemm ġo fih

Prasugrel Viatris 5 mg:

Flixkun tal-HDPE Flixkun tal-HDPE opak u ta’ lewn abjad b’għatu bil-kamin tal-polypropylene opak u ta’ lewn abjad u b’aluminium induction sealing liner wad. Kull flixkun fih dessikant ittikkettjat “MHUX GĦALL-IKEL” u 28 jew 30 pillola miksija b’rita.
Kull kartuna fiha flixkun wieħed.

Pakketti bil-folji biss
Pakketti bil-folji tal-OPA/Aluminju/PE/Dessikant/PE-Aluminju li fihom 28, 30, 84 jew 98 pillola miksija b’rita.

Prasugrel Viatris 10 mg

Flixkun tal-HDPE
Flixkun tal-HDPE opak u ta’ lewn abjad b’għatu bil-kamin opak tal-polypropylene ta’ lewn abjad u b’aluminium induction sealing liner wad. Kull flixkun fih dessikant ittikkettjat “MHUX GĦALL-IKEL” u 28 jew 30 pillola miksija b’rita.
Kull kartuna fiha flixkun wieħed.

Pakketti bil-folji biss
Pakketti bil-folji tal-OPA/Aluminju/PE/Dessikant/PE-Aluminju li fihom 28, 30, 84, 90 jew 98 pillola miksija b’rita.
Pakkett bil-folji perforati b’doża waħda tal-OPA/Aluminju/PE/Dessikant/PE-Aluminju li fih 30 × 1 jew 90 × 1 pillola miksija b’rita.


6.6	Prekawzjonijiet speċjali għar-rimi

L­ebda ħtiġijiet speċjali.


7.	DETENTUR TAL-AWTORIZZAZZJONI GĦAT-TQEGĦID FIS-SUQ

[bookmark: _Hlk155694100]Viatris Limited, Damastown Industrial Park, Mulhuddart, Dublin 15, DUBLIN, L-Irlanda

8.	NUMRU(I) TAL-AWTORIZZAZZJONI GĦAT-TQEGĦID FIS-SUQ

Prasugrel Viatris 5 mg

EU/1/18/1273/001
[bookmark: _Hlk276168]EU/1/18/1273/003
EU/1/18/1273/005
EU/1/18/1273/006
EU/1/18/1273/007
EU/1/18/1273/008

Prasugrel Viatris 10 mg

EU/1/18/1273/002
EU/1/18/1273/004
EU/1/18/1273/009
EU/1/18/1273/010
EU/1/18/1273/011
EU/1/18/1273/012
EU/1/18/1273/013
EU/1/18/1273/014
EU/1/18/1273/015


[bookmark: _Hlk153188976]9.	DATA TAL-EWWEL AWTORIZZAZZJONI/TIĠDID TAL-AWTORIZZAZZJONI

Data tal-ewwel awtorizzazzjoni: 16 ta’ Mejju, 2018
Data tal-aħħar tiġdid: 20 ta’ Marzu, 2023

10.	DATA TA’ REVIŻJONI TAT-TEST


Informazzjoni dettaljata dwar dan il-prodott mediċinali tinsab fuq is-sit elettroniku tal-Aġenzija Ewropea għall-Mediċini http://www.ema.europa.eu.
























ANNESS II

A. 	MANIFATTUR(I) RESPONSABBLI GĦALL-ĦRUĠ TAL-LOTT

B.	KONDIZZJONIJIET JEW RESTRIZZJONIJIET RIGWARD IL-PROVVISTA U L­UŻU

C.	KONDIZZJONIJIET U REKWIŻITI OĦRA TAL-AWTORIZZAZZJONI GĦAT-TQEGĦID FIS-SUQ

D.	KONDIZZJONIJIET JEW RESTRIZZJONIJIET FIR-RIGWARD TAL-UŻU SIGUR U EFFIKAĊI TAL-PRODOTT MEDIĊINALI



A. MANIFATTUR(I) RESPONSABBLI GĦALL-ĦRUĠ TAL-LOTT

Isem u indirizz tal-manifattur(i) responsabbli għall-ħruġ tal-lott

McDermott Laboratories t/a Gerard Laboratories t/a Mylan Dublin
35/36 Baldoyle Industrial Estate
Grange Road
Dublin 13
L­Irlanda

Mylan Hungary Kft./Mylan Hungary Ltd.
Mylan utca 1
2900 Komarom
L­Ungerija

Fuq il-fuljett ta’ tagħrif tal-prodott mediċinali għandu jkun hemm l­isem u l­indirizz tal-manifattur responsabbli għall-ħruġ tal-lott konċernat.


B.	KONDIZZJONIJIET JEW RESTRIZZJONIJIET RIGWARD IL-PROVVISTA U L­UŻU

Prodott mediċinali li jingħata bir-riċetta tat-tabib.


C.	KONDIZZJONIJIET U REKWIŻITI OĦRA TAL-AWTORIZZAZZJONI GĦAT-TQEGĦID FIS-SUQ

Rapporti perjodiċi aġġornati dwar is-sigurtà (PSURs)

Ir-rekwiżiti biex jiġu ppreżentati PSURs għal dan il-prodott mediċinali huma mniżżla fil-lista tad-dati ta’ referenza tal-Unjoni (lista EURD) prevista skont l­Artikolu 107c(7) tad-Direttiva 2001/83/KE u kwalunkwe aġġornament sussegwenti ppubblikat fuq il-portal elettroniku Ewropew tal-mediċini.


D.	KONDIZZJONIJIET JEW RESTRIZZJONIJIET FIR-RIGWARD TAL-UŻU SIGUR U EFFIKAĊI TAL-PRODOTT MEDIĊINALI

Pjan tal-ġestjoni tar-riskju (RMP)

Id-detentur tal-awtorizzazzjoni għat-tqegħid fis-suq (MAH) għandu jwettaq l­attivitajiet u l­interventi meħtieġa ta’ farmakoviġilanza dettaljati fl-RMP maqbul ippreżentat fil-Modulu 1.8.2 tal-Awtorizzazzjoni għat-Tqegħid fis-Suq u kwalunkwe aġġornament sussegwenti maqbul tal-RMP.

RMP aġġornat għandu jiġi ppreżentat:
Meta l­Aġenzija Ewropea għall-Mediċini titlob din l­informazzjoni;
Kull meta s­sistema tal-ġestjoni tar-riskju tiġi modifikata speċjalment minħabba li tasal informazzjoni ġdida li tista’ twassal għal bidla sinifikanti fil-profil bejn il-benefiċċju u r­riskju jew minħabba li jintlaħaq għan importanti (farmakoviġilanza jew minimizzazzjoni tar-riskji).


























ANNESS III

TIKKETTAR U FULJETT TA’ TAGĦRIF


























A. TIKKETTAR



TAGĦRIF LI GĦANDU JIDHER FUQ IL-PAKKETT TA’ BARRA U L­PAKKETT LI JMISS MAL-PRODOTT

KARTUNA TAL-FLIXKUN U TIKKETTA TAL-FLIXKUN TA’ 5 MG PILLOLI MIKSIJA B’RITA


1.	ISEM IL-PRODOTT MEDIĊINALI

Prasugrel Viatris 5 mg pilloli miksija b’rita
prasugrel


2.	DIKJARAZZJONI TAS-SUSTANZA(I) ATTIVA(I)

Kull pillola fiha prasugrel besilate ekwivalenti għal 5 mg prasugrel.


3.	LISTA TA’ EĊĊIPJENTI



4.	GĦAMLA FARMAĊEWTIKA U KONTENUT

Pillola miksija b’rita

28 pillola miksija b’rita
30 pillola miksija b’rita


5.	MOD TA’ KIF U MNEJN JINGĦATA

Aqra l­fuljett ta’ tagħrif qabel l­użu.
Għall-użu orali.


6.	TWISSIJA SPEĊJALI LI L­PRODOTT MEDIĊINALI GĦANDU JINŻAMM FEJN MA’ JIDHIRX U MA JINTLAĦAQX MIT-TFAL

Żomm fejn ma jidhirx u ma jintlaħaqx mit-tfal.


7.	TWISSIJA(JIET) SPEĊJALI OĦRA, JEKK MEĦTIEĠA



8.	DATA TA’ SKADENZA

JIS


9.	KONDIZZJONIJIET SPEĊJALI TA’ KIF JINĦAŻEN

Taħżinx f’temperatura ’l fuq minn 30°C. Aħżen fil-pakkett oriġinali sabiex tilqa’ mill-umdità.


10.	PREKAWZJONIJIET SPEĊJALI GĦAR-RIMI TA’ PRODOTTI MEDIĊINALI MHUX UŻATI JEW SKART MINN DAWN IL-PRODOTTI MEDIĊINALI JEKK HEMM BŻONN



11.	ISEM U INDIRIZZ TAD-DETENTUR TAL-AWTORIZZAZZJONI GĦAT-TQEGĦID FIS-SUQ

[bookmark: _Hlk78965054]fuq il-kartuna biss:
Viatris Limited, Damastown Industrial Park, Mulhuddart, Dublin 15, DUBLIN, L-Irlanda

fuq il-flixkun biss:
Viatris Limited

12.	NUMRU(I) TAL-AWTORIZZAZZJONI GĦAT-TQEGĦID FIS-SUQ

EU/1/18/1273/001
EU/1/18/1273/003


13.	NUMRU TAL-LOTT

Lot


14.	KLASSIFIKAZZJONI ĠENERALI TA’ KIF JINGĦATA



15.	ISTRUZZJONIJIET DWAR L­UŻU



16.	INFORMAZZJONI BIL-BRAILLE

fuq il-kartuna biss:
prasugrel Viatris 5 mg


17. IDENTIFIKATUR UNIKU – BARCODE 2D

fuq il-kartuna biss:
barcode 2D li jkollu l­identifikatur uniku inkluż.


18. IDENTIFIKATUR UNIKU – DATA LI TINQARA MILL-BNIEDEM

fuq il-kartuna biss:
PC
SN
NN


TAGĦRIF LI GĦANDU JIDHER FUQ IL-PAKKETT TA’ BARRA 

KARTUNA BIL-FOLJI TA’ 5 MG PILLOLI MIKSIJA B’RITA


1.	ISEM TAL-PRODOTT MEDIĊINALI

Prasugrel Viatris 5 mg pilloli miksija b’rita
prasugrel


2.	DIKJARAZZJONI TAS-SUSTANZA(I) ATTIVA(I)

Kull pillola fiha prasugrel besilate ekwivalenti għal 5 mg prasugrel.


3.	LISTA TA’ EĊĊIPJENTI



4.	GĦAMLA FARMAĊEWTIKA U KONTENUT

Pillola miksija b’rita

28 pillola miksija b’rita
30 pillola miksija b’rita
84 pillola miksija b’rita
98 pillola miksija b’rita


5.	MOD TA’ KIF U MNEJN JINGĦATA

Aqra l-fuljett ta’ tagħrif qabel l-użu.
Użu orali.


6.	TWISSIJA SPEĊJALI LI L-PRODOTT MEDIĊINALI GĦANDU JINŻAMM FEJN MA JIDHIRX U MA JINTLAĦAQX MIT-TFAL

Żomm fejn ma jidhirx u ma jintlaħaqx mit-tfal.


7.	TWISSIJA(IET) SPEĊJALI OĦRA, JEKK MEĦTIEĠA



8.	DATA TA’ SKADENZA

JIS


9.	KONDIZZJONIJIET SPEĊJALI TA’ KIF JINĦAŻEN

Taħżinx f’temperatura ’l fuq minn 30°C. Aħżen fil-pakkett oriġinali sabiex tilqa’ mill-umdità.


10.	PREKAWZJONIJIET SPEĊJALI GĦAR-RIMI TA’ PRODOTTI MEDIĊINALI MHUX UŻATI JEW SKART MINN DAWN IL-PRODOTTI MEDIĊINALI, JEKK HEMM BŻONN



11.	ISEM U INDIRIZZ TAD-DETENTUR TAL-AWTORIZZAZZJONI GĦAT-TQEGĦID FIS-SUQ

[bookmark: _Hlk77840391]Viatris Limited, Damastown Industrial Park, Mulhuddart, Dublin 15, DUBLIN, L-Irlanda

12.	NUMRU(I) TAL-AWTORIZZAZZJONI GĦAT-TQEGĦID FIS-SUQ

EU/1/18/1273/005
EU/1/18/1273/006
EU/1/18/1273/007
EU/1/18/1273/008


13.	NUMRU TAL-LOTT

Lot


14.	KLASSIFIKAZZJONI ĠENERALI TA’ KIF JINGĦATA



15.	ISTRUZZJONIJIET DWAR L-UŻU



16.	INFORMAZZJONI BIL-BRAILLE

prasugrel Viatris 5 mg


17.	IDENTIFIKATUR UNIKU – BARCODE 2D

barcode 2D li jkollu l-identifikatur uniku inkluż.


18.	IDENTIFIKATUR UNIKU - DATA LI TINQARA MILL-BNIEDEM

PC
SN
NN



TAGĦRIF MINIMU LI GĦANDU JIDHER FUQ IL-FOLJI JEW FUQ L-ISTRIXXI

 IL-FOLJI TA’ 5 MG PILLOLI MIKSIJA B’RITA


1.	ISEM IL-PRODOTT MEDIĊINALI

Prasugrel Viatris 5 mg pilloli miksija b’rita
prasugrel


2.	ISEM TAD-DETENTUR TAL-AWTORIZZAZZJONI GĦAT-TQEGĦID FIS-SUQ

Viatris Limited


3.	DATA TA’ SKADENZA

JIS


4.	NUMRU TAL-LOTT

Lot


5.	OĦRAJN





TAGĦRIF LI GĦANDU JIDHER FUQ IL-PAKKETT TA’ BARRA U L­PAKKETT LI JMISS MAL-PRODOTT

KARTUNA TAL-FLIXKUN U TIKKETTA TAL­FLIXKUN TA’ 10 MG PILLOLI MIKSIJA B’RITA


1.	ISEM TAL -PRODOTT MEDIĊINALI

Prasugrel Viatris 10 mg pilloli miksija b’rita
prasugrel


2.	DIKJARAZZJONI TAS-SUSTANZA(I) ATTIVA(I)

Kull pillola fiha prasugrel besilate ekwivalenti għal 10 mg prasugrel.


3.	LISTA TA’ EĊĊIPJENTI

Fih sunset yellow FCF aluminium lake (E110). Ara l­fuljett ta’ tagħrif għal aktar informazzjoni.


4.	GĦAMLA FARMAĊEWTIKA U KONTENUT

Pillola miksija b’rita

28 pillola miksija b’rita
30 pillola miksija b’rita


5.	MOD TA’ KIF U MNEJN JINGĦATA

Aqra l­fuljett ta’ tagħrif qabel l­użu.
Għall-użu orali


6.	TWISSIJA SPEĊJALI LI L­PRODOTT MEDIĊINALI GĦANDU JINŻAMM FEJN MA’ JIDHIRX U MA JINTLAĦAQX MIT-TFAL

Żomm fejn ma jidhirx u ma jintlaħaqx mit-tfal.


7.	TWISSIJA(JIET) SPEĊJALI OĦRA, JEKK MEĦTIEĠA



8.	DATA TA’ SKADENZA

JIS


9.	KONDIZZJONIJIET SPEĊJALI TA’ KIF JINĦAŻEN

Taħżinx f’temperatura ’l fuq minn 25°C. Aħżen fil-pakkett oriġinali sabiex tilqa’ mill-umdità.


10.	PREKAWZJONIJIET SPEĊJALI GĦAR-RIMI TA’ PRODOTTI MEDIĊINALI MHUX UŻATI JEW SKART MINN DAWN IL-PRODOTTI MEDIĊINALI JEKK HEMM BŻONN



11.	ISEM U INDIRIZZ TAD-DETENTUR TAL-AWTORIZZAZZJONI GĦAT-TQEGĦID FIS-SUQ

[bookmark: _Hlk121819247]fuq il-kartuna biss:
Viatris Limited, Damastown Industrial Park, Mulhuddart, Dublin 15, DUBLIN, L-Irlanda

fuq il-flixkun biss:
Viatris Limited

12.	NUMRU(I) TAL-AWTORIZZAZZJONI GĦAT-TQEGĦID FIS-SUQ

EU/1/18/1273/002
EU/1/18/1273/004


13.	NUMRU TAL-LOTT

Lot


14.	KLASSIFIKAZZJONI ĠENERALI TA’ KIF JINGĦATA



15.	ISTRUZZJONIJIET DWAR L­UŻU



16.	INFORMAZZJONI BIL-BRAILLE

fuq il-kartuna biss:
prasugrel Viatris 10 mg


17. IDENTIFIKATUR UNIKU – BARCODE 2D

fuq il-kartuna biss:
barcode 2D li jkollu l­identifikatur uniku inkluż.


18. IDENTIFIKATUR UNIKU – DATA LI TINQARA MILL-BNIEDEM

fuq il-kartuna biss:
PC
SN
NN



TAGĦRIF LI GĦANDU JIDHER FUQ IL-PAKKETT TA’ BARRA

KARTUNA BIL-FOLJI TA’ 10 MG PILLOLI MIKSIJA B’RITA


1.	ISEM TAL-PRODOTT MEDIĊINALI

Prasugrel Viatris 10 mg pilloli miksija b’rita
prasugrel


2.	DIKJARAZZJONI TAS-SUSTANZA(I) ATTIVA(I)

Kull pillola fiha prasugrel besilate ekwivalenti għal 10 mg prasugrel.


3.	LISTA TA’ EĊĊIPJENTI

Fih sunset yellow FCF aluminium lake (E110). Ara l-fuljett ta’ tagħrif għal aktar informazzjoni.


4.	GĦAMLA FARMAĊEWTIKA U KONTENUT

Pillola miksija b’rita

28 pillola miksija b’rita
30 pillola miksija b’rita
30 × 1 pillola miksija b’rita
84 pillola miksija b’rita
90 pillola miksija b’rita
90 × 1 pillola miksija b’rita
98 pillola miksija b’rita


5.	MOD TA’ KIF U MNEJN JINGĦATA

Aqra l-fuljett ta’ tagħrif qabel l-użu.
Għall-użu orali


6.	TWISSIJA SPEĊJALI LI L-PRODOTT MEDIĊINALI GĦANDU JINŻAMM FEJN MA JIDHIRX U MA JINTLAĦAQX MIT-TFAL

Żomm fejn ma jidhirx u ma jintlaħaqx mit-tfal.


7.	TWISSIJA(IET) SPEĊJALI OĦRA, JEKK MEĦTIEĠA



8.	DATA TA’ SKADENZA

JIS


9.	KONDIZZJONIJIET SPEĊJALI TA’ KIF JINĦAŻEN

Taħżinx f’temperatura ’l fuq minn 30°C. Aħżen fil-pakkett oriġinali sabiex tilqa’ mill-umdità.


10.	PREKAWZJONIJIET SPEĊJALI GĦAR-RIMI TA’ PRODOTTI MEDIĊINALI MHUX UŻATI JEW SKART MINN DAWN IL-PRODOTTI MEDIĊINALI, JEKK HEMM BŻONN



11.	ISEM U INDIRIZZ TAD-DETENTUR TAL-AWTORIZZAZZJONI GĦAT-TQEGĦID FIS-SUQ

Viatris Limited, Damastown Industrial Park, Mulhuddart, Dublin 15, DUBLIN, L-Irlanda

12.	NUMRU(I) TAL-AWTORIZZAZZJONI GĦAT-TQEGĦID FIS-SUQ

EU/1/18/1273/009
EU/1/18/1273/010
EU/1/18/1273/011
EU/1/18/1273/012
EU/1/18/1273/013
EU/1/18/1273/014
EU/1/18/1273/015


13.	NUMRU TAL-LOTT

Lot


14.	KLASSIFIKAZZJONI ĠENERALI TA’ KIF JINGĦATA



15.	ISTRUZZJONIJIET DWAR L-UŻU



16.	INFORMAZZJONI BIL-BRAILLE

prasugrel Viatris 10 mg


17.	IDENTIFIKATUR UNIKU – BARCODE 2D

barcode 2D li jkollu l-identifikatur uniku inkluż.


18.	IDENTIFIKATUR UNIKU - DATA LI TINQARA MILL-BNIEDEM

PC
SN
NN



TAGĦRIF MINIMU LI GĦANDU JIDHER FUQ IL-FOLJI JEW FUQ L-ISTRIXXI

[bookmark: _Hlk121819258]KARTUNA BIL-FOLJI TA’ 10 MG PILLOLI MIKSIJA B’RITA


1.	ISEM IL-PRODOTT MEDIĊINALI

Prasugrel Viatris 10 mg pilloli miksija b’rita
prasugrel


2.	ISEM TAD-DETENTUR TAL-AWTORIZZAZZJONI GĦAT-TQEGĦID FIS-SUQ

Viatris Limited

3.	DATA TA’ SKADENZA

JIS


4.	NUMRU TAL-LOTT

Lot


5.	OĦRAJN



























B. FULJETT TA’ TAGĦRIF



Fuljett ta’ tagħrif: Informazzjoni għall-utent

Prasugrel Viatris 5 mg pilloli miksija b’rita
Prasugrel Viatris 10 mg pilloli miksija b’rita
prasugrel

Aqra sew dan il-fuljett kollu qabel tibda tieħu din il-mediċina peress li fih informazzjoni importanti għalik.
Żomm dan il-fuljett. Jista’ jkollok bżonn terġa’ taqrah.
Jekk ikollok aktar mistoqsijiet, staqsi lit-tabib jew lill-ispiżjar tiegħek.
din il-mediċina ġiet mogħtija lilek biss. M’għandekx tgħaddiha lil persuni oħra. Tista’ tagħmlilhom il-ħsara, anke jekk għandhom l­istess sinjali ta’ mard bħal tiegħek.
Jekk ikollok xi effett sekondarju kellem lit-tabib jew lill-ispiżjar tiegħek. Dan jinkludi xi effett sekondarju possibbli li mhuwiex elenkat f’dan il-fuljett. Ara sezzjoni 4.


F’dan il-fuljett
1.	X’inhu Prasugrel Viatris u għalxiex jintuża
2.	X’għandek tkun taf qabel ma tieħu Prasugrel Viatris
3.	Kif għandek tieħu Prasugrel Viatris
4.	Effetti sekondarji possibbli
5.	Kif taħżen Prasugrel Viatris
6.	Kontenut tal-pakkett u informazzjoni oħra


1.	X’inhu Prasugrel Viatris u għalxiex jintuża

Prasugrel Viatris, li fih is-sustanza attiva prasugrel, jifforma parti minn grupp ta’ mediċini msejħa sustanzi ta’ kontra l­plejtlets. Il-plejtlets huma partiċelli ċellulari żgħar ħafna li jiċċirkolaw fid-demm. Jekk ikun hemm xi ħsara f’xi arterja jew vina per eżempju minħabba xi qtugħ, il-plejtlets jingħaqdu flimkien biex jgħinu biex jifforma koagulu tad-demm (trombu). Għalhekk, il-plejtlets huma essenzjali biex jgħinu jwaqqafu fsada. Jekk jifformaw xi ċapep tad-demm f’xi parti mis-sistema ċirkolatorja bħal xi arterja li tkun ibbieset dawn jistgħu jkunu perikolużi ħafna għax jistgħu jwaqqfu l­forniment tad-demm u jikkawżaw attakk tal-qalb (infart mijokardiku), attakk ta’ puplesija jew mewt. Ċapep tad-demm fl-arterji li jagħtu d­demm lill-qalb jistgħu wkoll inaqqsu l­ammont ta’ demm li jasal fil-qalb li jwassal għal anġina instabbli (uġigħ qawwi fis-sider).

Prasugrel Viatris ma jħallix il-plejtlets jingħaqdu flimkien u għalhekk inaqqas il-possibbiltà li tifforma xi ċappa demm.

Ingħatajt Prasugrel Viatris għax inti diġà kellek attakk ta’ qalb jew anġina instabbli u għaddejt minn proċedura biex jinfetħulek xi arterji mblokkati fil-qalb. Jista’ jkun ukoll li poġġewlek xi ‘stent’ jew iżjed minn waħda sabiex arterja li tagħti d­demm lill-qalb li kienet imblokkata jew djieqet tibqa’ miftuħa. Prasugrel Viatris inaqqas il-possibbiltà li jkollok attakk ieħor ta’ qalb jew xi attakk ta’ puplesija jew li tmut minħabba xi wieħed minn dawn l­avvenimenti aterotrombotiċi. It-tabib tiegħek se jagħtik ukoll acetylsalicylic acid (eż. aspirina), sustanza oħra kontra l­plejtlets.


2.	X’għandek tkun taf qabel ma tieħu Prasugrel Viatris

Tiħux Prasugrel Viatris jekk inti
allerġiku għal prasugrel jew għal xi sustanza oħra ta’ din il-mediċina (inmiżżla fis-sezzjoni 6). Tinduna li għandek reazzjoni allerġika għax ikollok raxx, ħakk, wiċċ minfuħ, xufftejn minfuħa u qtugħ ta’ nifs. Jekk ġralek hekk, minnufih għid lit-tabib tiegħek.
tbati minn kundizzjoni medika li fil-preżent qiegħda tikkawża xi fsada, bħal fsada mill-istonku jew mill-imsaren.
qatt kellek xi attakk ta’ puplesija jew xi attakk iskemiku momentanju (TIA).
tbati minn mard sever tal-fwied.

Twissijiet u prekawzjonijiet

Qabel tieħu Prasugrel Viatris:

Kellem lit-tabib tiegħek qabel tieħu Prasugrel Viatris.

Jekk xi sitwazzjoni msemmija hawn taħt tgħodd għalik, għid lit-tabib tiegħek qabel tibda tieħu Prasugrel Viatris:

Jekk għandek riskju ogħla ta’ fsada bħal:
età ta’ 75 sena jew iżjed. It-tabib għandu jagħmillek riċetta għal 5 mg kuljum għax ir-riskju ta’ fsada hija ogħla f’pazjenti li għandhom iżjed minn 75 sena
ferita gravi riċenti
operazzjoni riċenti (inklużi xi proċeduri li għandhom x’jaqsmu mas-snien)
fsada riċenti jew rikorrenti mill-istonku jew mill-imsaren (eż. xi ulċera fl-istonku jew polipi tal-kolon) piż tal-ġisem inqas minn 60 kg. It-tabib għandu jagħmillek riċetta għal 5 mg ta’ Prasugrel Viatris kuljum jekk inti tiżen inqas minn 60 kg
mard renali (tal-kliewi) jew problemi moderati fil-fwied
tieħu xi ċerti tipi ta’ mediċini (ara ‘Mediċini oħra u Prasugrel Viatris ’)
operazzjoni li ser issirlek (inklużi xi proċeduri li għandhom x’jaqsmu mas-snien) fis-sebat ijiem li ġejjin. Jista’ jkun li t­tabib ikun jixtieq iwaqqaf temporjanamet it-teħid ta’ Prasugrel Viatris minħabba r­riskju ogħla ta’ fsada
Jekk kellek reazzjonijiet allerġiċi (sensittività eċċessiva) għal clopidogrel jew għal xi sustanza oħra li taħdem kontra l­plejtlets jekk jogħġbok għid lit-tabib tiegħek qabel ma tibda l­kura b’Prasugrel Viatris. Jekk imbagħad tieħu Prasugrel Viatris u jkollok reazzjonijiet allerġiċi li jistgħu jkunu bħal raxx, ħakk, nefħa fil-wiċċ, nefħa fix-xufftejn jew qtugħ ta’ nifs għandekminnufih tgħid lit-tabib tiegħek.

Waqt li qed jittieħed Prasugrel Viatris:

Għandek minnufih tgħid lit-tabib tiegħek jekk tiżviluppa kundizzjoni medika msejħa Purpura Tromboċitopenika Trombotika (jew TTP) li tinkludi deni u tbenġil taħt il-ġilda li jista’ jidher bħala ponot ħomor żgħar ħafna, flimkien jew mingħajr għeja kbira li m’għandhiex spjegazzjoni, konfużjoni, sfurija tal-ġilda jew tal-għajnejn (suffejra) (ara sezzjoni 4 ‘Effetti sekondarji possibbli’).

Tfal u adolexxenti
Prasugrel Viatris m’għandux jintuża fi tfal u adolexxenti b’età inqas minn 18-il sena.

Mediċini oħra u Prasugrel Viatris
Għid lit-tabib tiegħek jekk qiegħed tieħu, ħadt dan l­aħħar jew tista’ tieħu xi mediċini oħra, anki dawk mingħajr riċetta, vitamini u prodotti magħmulin mill-ħxejjex. 

B’mod partikulari huwa importanti li tgħid lit-tabib tiegħek jekk qed/qiegħda tiġi kkurat/a b’:
· clopidogrel (sustanza kontra l­plejtlets), 
· warfarin (antikoagulant), 
· mediċini anti-nfjammatorji li mhumiex sterojdi għall-uġigħ u d­deni (bħal ibuprofen, naproxen, etoricoxib). 
Jekk jingħataw flimkien ma’ Prasugrel Viatris dawn il-mediċini jistgħu jżidu r­riskju ta’ fsada. 

Għid lit-tabib tiegħek jekk qed tieħu morfina jew opiojdi oħra (użat għat-trattament ta’ wġigħ sever).

Waqt li qed/qiegħda tieħu Prasugrel Viatris, ħu biss mediċini oħra jekk it-tabib tiegħek jgħidlek li tista’ teħodhom.

Tqala u treddigħ
Jekk inti tqila jew qed tredda’, taħseb li tista’tkun tqila jew qed tippjana li jkollok tarbija, itlob il-parir tat-tabib tiegħek qabel tieħu din il-mediċina.

Għid lit-tabib tiegħek jekk waqt li qiegħda tieħu Prasugrel Viatris toħroġ tqila jew qiegħda tipprova toħroġ tqila. Għandek tieħu Prasugrel Viatris biss wara li ddiskutejt mat-tabib tiegħek il-benfiċċji li tista’ tieħu u r­riskji li jista’ jkun hemm għat-tarbija li għadha ma twelditx.

Jekk qed tredda’, itlob il-parir tat-tabib jew tal­ispiżjar tiegħek qabel tieħu xi mediċina.

Sewqan u tħaddim ta’ magni
Prasugrel Viatris m’għandux jaffettwa l­kapaċità tiegħek li ssuq jew tuża magni.

Prasugrel Viatris 5 mg fih is-sodium
Din il-mediċina fiha anqas minn 1 mmol sodium (23 mg) f’kull pillola, jiġifieri essenzjalment ‘ħieles mis-sodium’.

Prasugrel Viatris 10 mg fih sunset yellow FCF aluminium lake (E110) u s-sodium
Sunset yellow FCF aluminium lake huwa aġent koloranti, li jista’ jikkawża reazzjonijiet allerġiċi. Din il-mediċina fiha anqas minn 1 mmol sodium (23 mg) f’kull pillola, jiġifieri essenzjalment ‘ħieles mis-sodium’.


3.	Kif għandek tieħu Prasugrel Viatris

Dejjem għandek tieħu din il-mediċina skont il-parir eżatt tat-tabib tiegħek. Iċċekkja mat-tabib jew mal-ispiżjar tiegħek jekk ikollok xi dubju.

Normalment, id-doża ta’ prasugrel hi ta’ 10 mg kuljum. Tibda l­kura b’doża waħda ta’ 60 mg. Jekk tiżen inqas minn 60 kg jew għandek iżjed minn 75 sena, id-doża hi ta’ 5 mg ta’ Prasugrel Viatris kuljum. It-tabib tiegħek se jgħidlek ukoll biex tieħu acetylsalicylic acid, u hu (jew hi) se jgħidlek (tgħidlek) id-doża eżatta li għandek tieħu (is-soltu bejn 75 mg u 325 mg kuljum).

Tista tieħu Prasugrel Viatris ma’ jew mingħajr l­ikel. Ħu d­doża tiegħek bejn wieħed u ieħor fl-istess ħin kuljum. Tkissirx jew tfarrakx il-pillola.

Huwa importanti li tgħid lit-tabib, id-dentist u l­ispiżjar tiegħek li qed tieħu Prasugrel Viatris.

Jekk tieħu Prasugrel Viatris aktar milli suppost
B’mod immedjat, ikkuntattja lit-tabib jew l­isptar tiegħek għax tista’ tkun f’riskju li titlef ħafna demm. Għandek turi lit-tabib il-pakkett tiegħek ta’ Prasugrel Viatris.

Jekk tinsa tieħu Prasugrel Viatris
Jekk tinsa tieħu d­doża tiegħek normali ta’ kuljum, ħu Prasugrel Viatris meta tiftakar. Jekk tinsa tieħu d­doża tiegħek għal ġurnata sħiħa, kull m’għandek tagħmel hu li tieħu Prasugrel Viatris skont id-doża tas-soltu, il­ġurnata li jmiss. M’għandekx tieħu doża doppja biex tpatti għal doża li tkun insejt tieħu.

Jekk tieqaf tieħu Prasugrel Viatris
Tieqafx tieħu Prasugrel Viatris mingħajr ma tkun tkellimt mat-tabib tiegħek; jekk tieqaf tieħu Prasugrel Viatris malajr wisq, ir-riskju li inti jkollok attakk tal-qalb jista’ jkun akbar.

Jekk għandek aktar mistoqsijiet dwar l­użu ta’ din il-mediċina, staqsi lit-tabib jew lill-ispiżjar tiegħek.


4.	Effetti sekondarji possibbli

Bħal kull mediċina oħra, din il-mediċina tista’ tikkawża effetti sekondarji, għalkemm ma jidhrux f’kulħadd.

B’mod immedjat ikkuntattja lit-tabib tiegħek jekk tinduna b’xi wieħed minn dawn:

Tmewwit jew debbulizza f’daqqa fid-driegħ, fis-sieq jew fil-wiċċ speċjalment jekk fuq naħa waħda biss tal-ġisem
F’daqqa waħda tħossok konfuż, ikollok diffikultà biex titkellem jew biex tifhem lil oħrajn
Diffikultà f’daqqa waħda biex timxi jew titlef il-bilanċ jew il-koordinazzjoni
Sturdament f’daqqa jew uġigħ ta’ ras gravi f’daqqa mingħajr ma taf il-kawża

Dawn t’hawn fuq jistgħu jkunu kollha sinjali ta’ xi attakk ta’ puplesija. L­attakk ta’ puplesija huwa effett sekondarju mhux komuni ta’ Prasugrel Viatris f’pazjenti li qatt ma kellhom attakk ta’ puplesija jew attakk iskemiku momentanju (TIA).

Għandek ukoll tikkuntattja lit-tabib tiegħek b’mod immedjat jekk tinduna b’xi wieħed minn dawn:

Deni u tbenġil taħt il-ġilda li jista’ jidher bħala ponot ħomor żgħar ħafna, flimkien jew mingħajr għeja kbira li m’għandhiex spjegazzjoni, konfużjoni, sfurija tal-ġilda jew tal-għajnejn (suffejra). (ara sezzjoni 2 ‘X’għandek tkun taf qabel ma tieħu Prasugrel Viatris’)
Raxx, ħakk jew nefħa fil-wiċċ, nefħa fix-xufftejn/ilsien jew qtugħ ta’ nifs. Dawn jistgħu jkunu sinjali ta’ reazzjoni allerġika qawwija (ara sezzjoni 2 ‘X’għandek tkun taf qabel ma tieħu Prasugrel Viatris’)

Għid lit-tabib tiegħek minnufih jekk tinduna b’xi wieħed minn dawn:

Demm fl-awrina tiegħek
Fsada mir-rektum, demm fl-ippurgar tiegħek jew l­ippurgar ikun iswed
Fsada bla kontroll, pereżempju minn xi ferita

Dawn t’hawn fuq jistgħu jkunu kollha sinjali ta’ fsada, l­aktar effett sekondarju komuni b’Prasugrel Viatris. Għalkemm mhux komuni, fsada severa tista’ tpoġġi l­ħajja tal-pazjent fil-periklu.

Effetti sekondarji komuni (jistgħu jaffettwaw sa persuna waħda minn kull 10)
Fsada fl-istonku jew fl-imsaren
Fsada minn sit ta’ injezzjoni
Tinfaġar
Raxx tal-ġilda
Tbenġil żgħar ħomor fuq il-ġilda (ekkimożi)
Demm fl-awrina
Ematoma (fsada taħt il-ġilda fis-sit tal-injezzjoni jew ġo muskolu li tikkawża nefħa)
Għadd baxx tal-emoglobina jew taċ-ċelloli ħomor tad-demm (anemija)
Tbenġil

Effetti sekondarji mhux komuni (jistgħu jaffettwaw sa persuna waħda minn kull 100)
Reazzjoni allerġika (raxx, ħakk, nefħa fix-xufftejn/ilsien jew qtugħ ta’ nifs)
Fsada f’daqqa mill-għajn, rektum, ħanek jew fiż-żaqq madwar l­organi interni
Fsada wara operazzjoni
Ittella’ d­demm wara li tisgħol
Demm mal-ippurgar

Effetti sekondarji rari (jistgħu jaffettwaw sa persuna waħda minn kull 1,000)
Għadd baxx tal-plejtlets fid-demm
Ematoma taħt il-ġilda (demm taħt il-ġilda li tikkawża nefħa)

Rappurtar tal-effetti sekondarji
Jekk ikollok xi effett sekondarju, kellem lit-tabib jew, lill-ispiżjar tiegħek. Dan jinkludi xi effett sekondarju possibbli li mhuwiex elenkat f’dan il-fuljett.. Tista’ wkoll tirrapporta effetti sekondarji direttament permezz tas-sistema ta’ rappurtar nazzjonali mniżżla f’Appendiċi V. Billi tirrapporta l­effetti sekondarji tista’ tgħin biex tiġi pprovduta aktar informazzjoni dwar is-sigurtà ta’ din il-mediċina.


5.	Kif taħżen Prasugrel Viatris

Żomm din il-mediċina fejn ma tidhirx u ma tintlaħaqx mit-tfal.

Tużax din il-mediċina wara d­data ta’ meta tiskadi li tidher fuq il-flixkun u l­kartuna wara ‘JIS’. Id-data ta’ meta tiskadi tirreferi għall-aħħar ġurnata ta’ dak ix-xahar.

Prasugrel Viatris 5 mg: Taħżinx f’temperatura ’l fuq minn 30°C. Aħżen fil-pakkett oriġinali sabiex tilqa’ mill-umdità.

Prasugrel Viatris 10 mg: Taħżinx f’temperatura ’l fuq minn 25°C. Aħżen fil-pakkett oriġinali sabiex tilqa’ mill-umdità.
Pakketti bil-folji biss: Taħżinx f’temperatura ’l fuq minn 30°C. Aħżen fil-pakkett oriġinali sabiex tilqa’ mill-umdità.


Tarmix mediċini mal-ilma tad-dranaġġ jew mal-iskart domestiku. Staqsi lill-ispiżjar tiegħek dwar kif għandek tarmi mediċini li m’għadekx tuża. Dawn il-miżuri jgħinu għall-protezzjoni tal-ambjent.


6.	Kontenut tal-pakkett u informazzjoni oħra

X’fih Prasugrel Viatris
Is-sustanza attiva hi prasugrel.
Prasugrel Viatris 5 mg: Kull pillola miksija b’ritafiha prasugrel besilate ekwivalenti għal 5 mg prasugrel.
Prasugrel Viatris 10 mg: Kull pillola miksija b’ritafiha prasugrel besilate ekwivalenti għal 10 mg prasugrel.

Is-sustanzi l­oħra huma:
Prasugrel Viatris 5 mg: microcrystalline cellulose, mannitol, crospovidone, silica colloidal anhydrous, magnesium stearate, polyvinyl alcohol, talc, titanium dioxide (E171), glyceryl monocaprylocaprate, sodium lauryl sulfate, iron oxide yellow (E172). Ara sezzjoni 2 ‘Prasugrel 5 mg Viatris 5 mg fih is-sodium’.
Prasugrel Viatris 10 mg: microcrystalline cellulose, mannitol, crospovidone, silica colloidal anhydrous, magnesium stearate, polyvinyl alcohol, talc, titanium dioxide (E171), glyceryl monocaprylocaprate, sodium lauryl sulfate, iron oxide yellow (E172), sunset yellow FCF aluminium lake (E110) , iron oxide red (E172). Αra sezzjoni 2, ‘Prasugrel Viatris 10 mg fih sunset yellow FCF aluminium lake (E110) u s-sodium’

Kif jidher Prasugrel Viatris u l­kontenut tal-pakkett

Prasugrel Viatris 10 mg pilloli miksija b’rita huma ta’ lewn beige, miksija b’rita, b’forma ta’ kapsula, konvessa fuq iż-żewġ naħat, b’daqs ta’ 11.15 mm × 5.15 mm, imnaqqxa b’‘PH4’ fuq naħa waħda tal-pillola u ‘M’ fuq in-naħa l­oħra.

Din il-mediċina hija disponibbli fi fliexken tal-plastik li jkun fihom dessikant u 28 jew 30 pillola miksija b’rita u f’pakketti bil-folji li jkun fihom 28, 30, 84, 90, 98 pilloli miksija b’rita u f’pakketti bil-folji perforati li jkun fihom 30 × 1 u 90 × 1 pillola miksija b’rita.


Prasugrel Viatris 5 mg pilloli miksija b’rita huma ta’ lewn isfar, miksija b’rita, b’forma ta’ kapsula, konvessa fuq iż-żewġ naħat, b’daqs ta’ 8.15 mm × 4.15 mm, imnaqqxa b’‘PH3’ fuq naħa waħda tal-pillola u ‘M’ fuq in-naħa l­oħra.

Din il-mediċina hija disponibbli fi fliexken tal-plastik li jkun fihom dessikant u 28 jew 30 pillola miksija b’rita u f’pakketti bil-folji li jkun fihom 28, 30, 84 jew 98 pillola miksija b’rita.

M’għandekx tiekol jew tneħħi d­dessikant li jkun hemm fil-flixkun
Jista’ jkun li mhux il-pakketti tad-daqsijiet kollha jkunu fis-suq.

Detentur tal-Awtorizzazzjoni għat-Tqegħid fis-Suq
Viatris Limited, Damastown Industrial Park, Mulhuddart, Dublin 15, DUBLIN, L-Irlanda

Manifattur
Mylan Hungary Kft
Mylan utca 1, Komárom, 2900, l­Ungerija

McDermott Laboratories Limited t/a Gerard Laboratories
35/36 Baldoyle Industrial Estate, Grange State, Dublin 13, l­Irlanda


Għal kull tagħrif dwar din il-mediċina, jekk jogħġbok ikkuntattja lir-rappreżentant lokali tad-Detentur tal-Awtorizzazzjoni għat-Tqegħid fis-Suq.

	België/Belgique/Belgien
Viatris
Tél/Tel: + 32 (0)2 658 61 00

	Lietuva
Viatris UAB
Tel: +370 5 205 1288


	България
Майлан ЕООД
Тел: +359 2 44 55 400

	Luxembourg/Luxemburg
Viatris
Tél/Tel: + 32 (0)2 658 61 00
(Belgique/Belgien)


	Česká republika
Viatris CZ s.r.o
Tel: + 420 222 004 400

	Magyarország
Viatris Healthcare Kft.
Tel.: + 36 1 465 2100


	Danmark
Viatris ApS
Tlf: +45 28 11 69 32
	Malta
V.J. Salomone Pharma Ltd
Tel: + 356 21 22 01 74


	Deutschland
Viatris Healthcare GmbH
Tel: +49 800 0700 800
	Nederland
Mylan BV
Tel: +31 (0)20 426 3300


	Eesti
Viatris OÜ
Tel: + 372 6363 052

	Norge
Viatris AS
Tlf: + 47 66 75 33 00

	Ελλάδα
Viatris Hellas Ltd
Τηλ: +30 2100 100 002

	Österreich
Viatris Austria
Tel: +43 1 86390


	España
Viatris Pharmaceuticals, S.L.
Tel: + 34 900 102 712

	Polska
Viatris Healthcare Sp. z.o.o.
Tel: + 48 22 546 64 00


	France
Viatris Santé
Tél. : +33 4 37 25 75 00

	Portugal
Mylan, Lda.
Tel: + 351 21 412 72 00


	Hrvatska
Viatris Hrvatska d.o.o.
Tel: +385 1 23 50 599

	România
BGP Products SRL
Tel: +40 372 579 000


	Ireland
Viatris Limited
Tel: +353 1 8711600

	Slovenija
Viatris d.o.o.
Tel: + 386 1 23 63 180


	Ísland
Icepharma hf.
Sími: +354 540 8000

	Slovenská republika
Viatris Slovakia s.r.o.
Tel: +421 2 32 199 100


	Italia
Viatris Italia S.r.l.
Tel: + 39 02 612 46921

	Suomi/Finland
Viatris Oy
Puh/Tel: + 358 20 720 9555


	Κύπρος
CPO Pharmaceuticals Limited
Τηλ: +357 22863100
	Sverige
Viatris AB
Tel: + 46 (0)8 630 19 00


	Latvija
Viatris SIA 
Tel: +371 676 055 80

	



Dan il-fuljett kien rivedut l­aħħar f’.

Sorsi oħra ta’ informazzjoni
Informazzjoni dettaljata dwar din il-mediċina tinsab fuq is-sit elettroniku tal-Aġenzija Ewropea għall-Mediċini: https://www.ema.europa.eu

